text:
Hashize imyaka irenga 50 henshi muri Afurika habaye impinduka zikomeye zashyizeho Repubulika zisezerera ingoma ya cyami. No mu karere k’ibiyaga bigari, iyo nkubiri yarahanyuze.
Nyamara Repubulika imaze kujyaho bamwe mu baperezida batatiye amahame yayo. Repubulika yakabaye irangwa n’ubuyobozi bwita ku mibereho myiza y’abaturage. Repubulika yakaranzwe no guharanira gucunga neza iby’igihugu, buri muturage wese akagira uburenganzira ku byiza by’igihugu cye, kandi uwo muturage akaba ari nawe ugena bamwe mu bayobora bakanacunga ibya rusange, ndetse akaba yagira n’ijambo igihe abo yishyiriyeho bateshutse ku nshingano bashinzwe. Repubulika yakabaye nk’umubyeyi wita ku bana be bose, agashishikarira ko bose bamererwa neza. Repubulika ntiyakabaye isumbanisha abenegihugu. Nyamara se, ntihari ibihugu bimwe byahisemo kugendera kuri repubulika, bikaba birangwamo ubusumbane n’akarengane mu benegihugu?
Repubulika ni ijambo rikomoka ku rurimi rw’ikiratini: res publica=la chose publique; ibya rubanda; ibya rusange. Ni ukuvuga ko, ugiriwe icyizere n’abaturage, bakamutora ngo abayobore, aba agomba gucunga iby’igihugu mu izina ry’abamutoye, bityo akabicunga mu nyungu zabo.
Repubulika iberaho ko buri wese yagira imibereho iboneye, ikanarangwa n’uko nta muntu kamara ubaho, ko kandi nta muntu ugomba kujya ejuru aho yica agakiza uwo ashaka. Umukuru w’igihugu muri Repubulika, aratorwa. Abaturage bahitamo uwo bashaka. Iyo acyuye igihe, abaturage bamusimbuza uwo babona yayobora neza igihugu.
Utorewe kuyobora igihugu, aba aniyemeje kubahiriza Repubulika n’abenegihugu. Ku ngoma ya cyami, aho umuntu yayoboraga uko abyumva, birumvikana ko imibereho n’inyungu za rubanda bitashyirwaga imbere y’ibindi. Nyuma y’ubwami, abaperezida bagiyeho, bakarenga kuri ya mahame ya Repubulika, barayitatiye ndetse batatira n’abanyarwanda. Warenga kuri aya mahame ukavuga ko ubwami wabuvaniyeho iki? Ndavuga bwa bwami butwara byose, bukagenga byose, bukagaba, bukanyaga, bukagabirwa uwitwa ko “yavukanye imbuto” (monarchie absolu).
Mu by’ukuri, hariho ubundi bwami butabereyeho gutegeka, guhaka, kugena, ahubwo nk’ikimenyetso cy’ubumwe, kurebera rubanda iyo bibaye ngombwa, no kugira inama mu byemezo bidasanzwe ku gihugu. Aha umuntu yatanga urugero r’ubwami bushingiye ku ntekonshingamategeko (monarchie parlementaire).
Ku isi hari ibihugu bifite Repubulika ariko biyitatira ku buryo bukabije. Aho, ni ho usanga ubutegetsi bw’igitugu, igisuti, gukanda no kwigiriza nkana ku baturage (dictature, autoritarisme et totalitarisme). Muri Afurika ni henshi usanga abaturage bataka kubera akarengane. Ufunzwe cyangwa akicwa biturutse ku banyabubasha bo hejuru mu butegetsi, bifatwa nk’ibisanzwe cyangwa nk’ibyemewe kandi nyamara amategeko yanditse ateganya ko ubikoze ahanwa. Inyerezwa ry’umutungo w’igihugu rikozwe n’abanyabubasha mu butegetsi, ntirikurikiranwa. Mu karere k’ibiyaga bigari ntawarubara. Ari Kongo, Uganda, Urwanda, Uburundi, hose ubutegetsi ntiburazwa ishinga n’akababaro k’abaturage, ntibushyira inyungu z’abenegihugu imbere y’ibindi byose. Uzasanga hari abaperezida ngo bafite imitungo n’agahiga k’amafaranga nk’ibya Mirenge ku Ntenyo. Bishoboka bite gutunga ibiyegayega iby’igihugu kandi hari abaturage baburara cyangwa barya rimwe ku munsi na bwo bigoranye? Aha, ni ho usanga n’igihe hateye inzara, hari abategetsi bakina ku mubyimba abaturage, bahakana ko ntayihari, aho kubagoboka mu bihe nk’ibyo bikomeye.
Muri Repubulika, ubuzima, uburenganzira bwa muntu bwakabumbatiwe by’umwihariko. Koko kubona mu bihugu nk’ibyo, umuntu w’inzirakarengane yicwa n’abakamuhaye umutekano? Umuryango we waregera nde? Urege he? Urega se uwo uregera?
Nyamara ariko gukosora ibyagoramye birashoboka. Ba nyirubwite babasha ubwabo kwikubita agashyi. Iyo batabishoboye, rubanda ishobora kubagamburuza, kuko abaturage bafite ijambo ku gihugu cyabo, kandi n’ubutegetsi si ubukonde, ahubwo ni ubw’abenegihugu. Muri biriya bihugu,birashoboka guhindura ibintu bikajya mu buryo bwiza.
Abategetsi bo mu karere k’ibiyaga bigari, bakwiye kurinda ko abaturage bakomeza kuzunga muzunga, basiragira, bakabarinda kubaho batariho, abandi bababuza amajyo n’amerekezo.
Ikizamini kiri imbere y’abategetsi mu karere k’ibiyaga bigari ku munsi wa none, hari uwavuga ko kugikemura bitoroshye. Nyamara, birinze kugundira ubutegetsi no kubwititanya n’ibyabo, bakirinda gukurura bishyira, bagashyira imbere uburinganire n’isaranganya, ibyo ni byo byagaragza koko gukunda igihugu, gukunda abanyagihugu aho kwikunda kurengeje urugero. None se, si na byo baba bararahiriye?
Jean Claude Mulindahabi


c: text/html

text:
Dawudi arabaza ati : Mbese mbese haruwasigaye wo mumuryango wa Sawuli, ngo mugirire neza kubwa Yonatani ? 2 Samweli 9 :1
Mefibosheti yari umwuzukuru wa Sawuli, wagerageje incuro nyinshi kwica Dawudi. Nukuvuga ko Mefibesheti yarumwe wo mu muryango w’abanzi ba Dawudi washoboraga kuba atakwihanganirwa mubo gukurikiranwa mugihe Dawudi yaramaze kuba Umwami, kubera ibibi Sawuli yari yarakoreye Dawudi. Icyongeyeho Mefibosheti yari yaramugaye amaguru akiri muto nyuma yuko uwa mureraga amutuye hasi. Ikindi kuba yabaga munzu y’undi muntu i Lodebare bisobanura ngo nta rwuri ruhari, byerekana ko yari mubukene bwinshi. Lodebare wari Umudugudu uherereye mu burasirazuba bwa Yorodani. Ikindi uwo mudugudu wari kure ni Yerusalemu ahari ubuturo bw’Imana. Mu bigaragarira amaso y’abantu Mefibosheti ntaneza yarakwiriye iyariyo yose kuruhande rwa Dawudi kubera ko yari uwo murubyaro rwa Sawuli.
Nubwo byari bimeze bityo, Dawudi hejuru y’ibyo byose ababarira ibye maze asaba ko bamumushakisha akitaba Umwami, amwizeza ko atagomba kugira icyo atinya ntagire n’ubwoba. Icyongeyeho amuha ubutunzi bwose bwari ubwa Sawuli amuha n’abagaragu bo kumukorera, no kuba mu mwanya w’icyubahiro uhoraho no kujya arira ku meza y’umwami mu mwanya umwe n’abana b’Umwami.
Ni gute wabyiyumvisha cyangwa wasobanura ukuntu Dawudi yagaragaje imbabazi ubuntu n’impuhwe bingana gutyo k’umuntu utarubikwiriye ? ariko ni ku bw’urukundo yari afitanye na Yonatani. Dawudi yari yaragiranye amasezerano na Yonatani se wa Mefibosheti, yagombaga kwiyemeza buri gihe kwerekana ineza hejuru y’umuryango wa Yonatani. Ryari isezerano ry’ubuntu butagira icyo bushingiyeho atagombaga kurengaho (1Samuel 20 :14-17)
Mefibosheti ntiyabishikiraga igihe yageraga imbere y’umwami, yisobanura imbereye y’Umwami yirebaga ko ameze nk’intumbi y’imbwa nkuko yumvaga adakwiriye kugirirwa imbabazi zingana gutyo mu gihe yirebaga mu ishusho arimo naho akuwe kuza kuba munzu y’ibwami akanarira ku meza y’umwami atari akwiriye ineza nk’iyo.
Ntabwo byatugora kwibonamo muricyo kigereranyo. Kubwo kuvuka kwacu turi ubwoko bwigometse turi abanyabyaha tukaba turi munsi y’iteka ry’urupfu. Ku bwibyo biduha uburemere bwuko turabo kutagirirwa imbabazi turabo gupfa. Mu ntekerezo zacu twibonamo ko ibyaha byaduhinduye ibirema byo muntekerezo. Twari dutuye mu gihugu kitagira urwuri, twarazonzwe n’inzara yo mu mwuka. Sibyo ntabwo ari ukuzimira gusa kutagira imbaraga kuba abakene byonyine, na none twari kure y’Imana, tudafite Yesu Kristo nta n’ibyiringiro. Nta cyari gutuma tubona urukundo n’ineza by’Imana.
Ariko, Imana yaradusahakashatse , iratubona itubohora ubwoba bwo gutinya urupfu, iduhundagazaho imigisha yose yo mu mwuka yahantu ho mu ijuru, iduha kwicarana nayo ku meza izamura ibendera ry’urukundo rwayo kuri twe.
Kuberiki Imana yakoze ibyo byose ? byari kubw’Urukundo ifitiye Yesu-Kristo. Na none byari kubw’isezerano ry’ubuntu bwayo yaduhitiyemo akanadutoranya muri Kristo Yesu kuva isi itararemwa.
Ni iki cyaba kidasanzwe gusubiza ku bw’ibyo byose twamupfukamira tukamubwira ngo : Umugaragu wawe ndinde, kuba wakwita ku muntu umeze nk’intumbi y’imbwa nkuko ndi ? Imana n’ibasange ibahe umugisha mu Izina ry’uwatubambiwe. Ni mwakire neza ijambo ry’Imana.
MUKIZA Venant
Ni ukuri uru rubuga ruramfasha uko ndugiyeho rurushaho kunyinjiza mu mwuka w’Imana mugiye mutanga izi nyigisho byarushaho kuba byiza kuko abantu benshi ntibasobanukiwe na bibiliya izi nyigisho zizatuma habaho kumenya byimbitse bibiliya ijambo ry’Imana mbifurije amahoro ya nyagasani abane namwe iteka.

robotstxt: allowed

filter: keep


text:
Yego, Bibiliya iyivuga mu buryo butaziguye ndetse n’ubuziguye. Ahambere dushobora guhera dufata urugero kuri iyi ngingo ni mu gitabo cy’Itangiriro 11:1-9. Ni inkuru ivuga ku munara w’I Babeli.
Imana yabwiye Nowa n’abahungu be nyuma y’umwuzure iti “Mwororoke, mugwire, mwuzure isi”. Bamwe barabyemeye, abandi barabisuzugura barigumura bikusanyiriza I Babel ari nayo yaje guhinduka nyuma babuloni. Ibi Imana yabibabwiye Ikoresheje indimi zitandukanye.
Ururimi, akarere cyangwa igihugu umuntu akomokamo byatandukanije abantu kuva kera; ariko ikoranabuhanga rigezweho muri iki gihe ryatumye za nzitizi zatumaga abantu batabasha gusabana ryazikemukiye). Ikoranabuhanga rya internet ryahuje abantu ku isi yose ahantu hatandukanye mu buryo butangaje bitigeze bibaho mu mateka.
Igitabo cya nyuma muri Bibiliya kitubwira ko abantu nanone bazishyira hamwe barwanya Imana. Ibyahishuwe 13:7 (“ Ihabwa kurwanya abera no kubanesha, ihabwa no gutwara imiryango yose n’amoko yose, n’indimi zose n’amahanga yose.) hatubwira ko ubucuruzi bwose bugenzurwa na Guverinoma y’isi yose”). Mu Byahishuwe 13:17 (“kugira ngo hatagira umuntu wemererwa kugura cyangwa gutunda, keretse afite icyo kimenyetso cyangwa izina rya ya nyamaswa, cyangwa umubare w’izina ryayo”) nanone hatubwira ko buri wese azafata ikimenyretso gifite inomero ku kiganza cye cy’iburyo . Nk’uko tubikesha “answers.com” ari nayo dukesha iyi nkuru; ngo internet ni bumwe mu buryo buzifashishwa mu ishyirwa mu bikorwa ry’iyi gahunda.
Bibiliya ni igitabo cyinini cyibumbye ibindi byose by’amoko yose, ni rezo ihuriweho n’isi yose aho buri wese uyikoresha ashobora kubona amakuru y’ibintu bitandukanye y’byabayeho byose, ibiriho byose, ndetse n’ibizabaho byose kandi ikavuga mu buryo butazimije inkomo ya rezo (resaux/network) cyangwa isôko y’ibyo tuyisanga mo byose.
Umugambi w’ishyirwaho ry’iki gitabo (Bibiliya) wari ukurema (guhanga) ihuriro (network) ubutumwa buzajya bunyuzwamo bugenda cyangwa bugaruka mu bice cyangwa ibyerekezo bitandukanye. Ni igitabo rusange, kcyoroheye buri kuba yagikoresha, cyahinduwe mu nyinshi zishoboka, cyakozwe mu ngano zitandukanye kugira ngo buri wese bimworohere kuba yakigendana. Kandi imimerere yacyo yorohereza abagikoresha kuba batanga bakanoherezanya ubutumwa bugikubiye.
Mbega, ni igikoresho cyizafasha abazagikoresha gushyira mu bikorwa ubutumwa bukirimo binyuze mu biganiro bagirana hagati yabo ndetse na Nyir’inkomoko (Imana) yacyo.
Bibiliya ntabwo ivuga mu buryo bweruye internet nk’uko twabibonye hejuru umuhanuzi Daniel yabihanuye. Abantu bazaguka mu buryo bunyuranye kandi ubumenyi bwabo buziyongera. Internet yigaragaza nka kimwe mu bintu abantu barahuramo ubumenyi.
“Nuko Daniyeli, bumba igitabo ugifatanishe ikimenyetso kugeza igihe cy’imperuka, benshi bazajarajara hirya no hino kandi ubwenge buzagwira” Daniyeli 12:4. Gusa nshuti bakundwa; si byiza ko muhuzwa (guhuga) na internet dore ko ubu abatari bake basigaye bayijyaho gushaka amakuru ajyanye n’ibi bihe biruhije kugira ngo bamenye uko babyitwaramo.
Mu 1 Batesalonike 5:1-3 havuga ngo “Ariko bene Data, iby’ibihe n’iminsi ntimugomba kubyandikirwa, kuko ubwanyu muzi neza yuko umunsi w’Umwami wacu uzaza nk’uko umujura aza nijoro. Ubwo bazaba bavuga bati “Ni amahoro nta kibi kiriho”, ni bwo kurimbuka kuzabatungura nk’uko ibise bitungura umugore utwite, kandi ntibazabasha kubikira na hato”.


text:
Riziki Chantal, umukirisitu wo mu itorero ADEPR avuga ko amasengesho ye ari yo yatumye Imana yohereza umuriro watwitse akabari ka Kadirake muri Gicurasi 2012 kagakongoka.
Ibi Riziki Chantal uvuka i Rubavu akaba asengera muri ADEPR Kiruhura muri Paruwase ya Muganza ho mu Karere ka Nyarugenge mu Mujyi wa Kigali yabitangaje mu buhamya yahaye Ibyishimo.Com.
Muri ubu buhamya Riziki avuga uburyo Imana yamwigaragarije ikamukoresha nyuma y’igihe yumva atizera ko na we yavuga mu ndimi cyangwa se ngo ayoborwe n’umwuka wera.
Mu buhamya bwe agaruka ku rugendo rwe rw’ivugabutumwa rwanamugejeje ku gikorwa gihambaye cyo gutwika akabari kari kazwi cyane mu mujyi wa Kigali nka Kadirake (Cadillac), ahantu habarizwaga akabyiniro gahuriramo indaya n’abasinzi bagakesha ijoro.
Riziki yatubwiye uburyo yapanze kujya mu materaniro y’urubyiruko rwa Kiruhura, aho kugira ngo anyure inzira imwerekeza Kiruhura abona imbaraga idasanzwe imwerekeje inzira ijya i Nyamirambo atabizi ubwenge bwagiye.
Ageze i Nyamirambo ngo yageze imbere y’akabari (atatubwiye izina) yumva imbaraga imusaba kukinjiramo ndetse ngo yarwanye no gukura akaguru hasi ngo ahindure icyerekezo biranga maze yerekeje mu kabari biremera! Yinjiyemo bamwakira nk’umukiriya ageze kuri kontwari mu ijwi riranguruye atangira kuvuga ubutumwa.
Ibi yabitubwiye agira ati: “Narahageze ndarangurura ndavuga nti mwese nimwumve, nuko numva ijambo ryo muri Yeremiya 51:6 rinjemo maze ndaribasomera; hari ijambo rivuga ngo nimuhunge muve muri Babuloni ,buri wese akize amagara ye muticwa muhowe ibicumuro byaho kuko ari igihe cyo guhora k’Uwiteka ,agiye kuhitura ibihakwiriye.”
Riziki akomeza avuga ko akimara kuvuga ibyo yumvise amagambo amujemo agira ati: “yemwe mwa bagabo mwe, abagore banyu bararira amarira menshi, abana mwabyaye bishwe n’inzara, abana barwaye bwaki, ntibiga; Imana yabahaye umugisha muwuzana kwa maraya kuwusindira no kuwusambanisha kubw’ibyo Imana yo mu ijuru ibabanguriye inkota.”
Riziki yahise atangira kubwira n’abagore ati:” yemwe mwa bagore mwe mwasize abagabo banyu mubabeshye ko mugiye mu butumwa bw’akazi kandi muje kwinezeza no kwisambanira gusa Ku bw’ibyo….afata Bibiliya azamura ijwi hejuru ati Imana yo mu ijuru ibabanguriye inkota ije kubasya.”
Ubutumwa bwe ngo yabukomereje ku basore n’inkumi agira ati: “Yemwe mwa basore mwe namwe mwa bakobwa mwe, ababyeyi bababyaye bararira amarira menshi, igihugu cy’u Rwanda gifite isoni zo kubitirirwa ko muri abana bacyo, kubera ubusambanyi bwanyu, uburara bwanyu, kwiyandarika kwanyu kubw’ibyo Imana igiye kubahindurira intumbi ku misozi, mugiye kuribwa n’inyo n’inkongoro. “
Nyuma yo gutangaza ubu butumwa ngo abari bari muri aka kabari bamusohoye nabi ariko yari yamaze kuvuga ibyamugenzaga.
Riziki yakomeje kugenda avuga ubutumwa bw’Imana mu tubari dutandukanye i Nyamirambo, ku buryo hari n’aho yageze ucunga umutekano amwitambitse amuramburaho ikiganza asaba Imana ko imugira impumyi maze ngo uwo musekirite ahita asinzira undi na we arinjira ajya kuvuga ubutumwa.
Avuye I Nyamirambo yerekeje mu mujyi ahazwi nko kwa Rubangura hari nijoro ahasanga polisi na pandagare,avuga ko yahise ababwira mu ijwi riranguruye ababwira ibyo yumvaga agomba kubabwira, agikata mu masangano y’imihanda (rond point) yumva yuzuye imbaraga nyinshi amanutse ku Kiriziya yitiriwe umuryango mutagatifu(sainte famille) ahahurira n’abasirikare aba arasimbutse amera nk’ugurutse nuko arababwira ati: “nimwumve uko Uwiteka avugana namwe” ababwira ibyo yagombaga kubabwira nuko barakomeza baragenda.
Akomeza avuga ko amaze kuvugisha abasirikare yumvise abaye munini cyane ahari kuruta inzu nini ku buryo yumvaga yatera ikofi rimwe etaje ikagwa hasi, mbese ngo yumvaga akamodoka yagashwanyuza rimwe.
Yahise amanuka sopetarade, agera mu kabari kari kazwi cyane ku izina rya Kadiraki, icyo gihe ngo hari nka saa saba z’ijoro ahasanga indaya nyinshi n’abasinzi,nuko atangira kubabwira ati: “mwese nimwumve ni mwumve!” atangira kubabwira ijambo ry’Imana.
Indaya n’abandi basinzi bari muri ako kabari ngo baramuzengurutse batangira kumumwaza bavuga ko ari indaya yabuze umugabo none ikaba ije guteka imitwe ngo iravuga ijambo ry’Imana.
Muri ako kanya ngo umugabo wari uparitse imodoka hafi aho yaraje abaza Riziki ati: “yewe sha, dore wavuze urwamo rwakurenze urabeshya ngo uri umuhanuzi, ngo uri za makozi z’Imana, wavuze icyaka cyakwishe; aka kanya tugende nkugurire ikese ya mitsingi nkwinjize no mu rubyiniro ariko ureka guteka imitwe ahongaho.”
Riziki yatubwiye uburyo acyumva ayo magambo yahise ajya mu mwuka agasenga. Ati: “Akivuga iryo jambo, muri jyewe ukuboko kw’iburyo kwahise kuzamuka muri ako kanya mpita nsenga isengesho ndavuga ngo ndagushimiye Mana ya Aburahamu, Isaka na Yakobo, nzi ko ahantu hose nanyuze twari turi kumwe kandi n’aha hantu turi kumwe mbisenze gutyo nizeye mu izina rya Yesu Amen.”
Akivuga atyo, ngo yahise abona akabyiniro kabaye nkagaturitse, yumva ijwi ry’ikintu gisakuje, abona Kadirake iragurumanye, yarangije kuvuga ngo “mu izina rya Yesu Amen” umuriro wamaze kugera hejuru, Kadirake iba ifashwe n’inkongi y’umuriro nuko ba bandi bavugaga ngo ‘aramwaye yabuze umugabo’ batangira kuvuga ngo ‘wa mugore ni umuhanuzi, wa mugore ni umuhanuzi!’
Ako kanya ngo batangiye kumwegera, bamwe babyigana basohoka ngo badashya, abandi bataka bati: “ayiweeee turapfuye”. Uko abantu bahururaga baza kumureba, ni nabwo yumvise ijwi rimubwira riti “baragufunga”.
Riziki avuga ko nubwo iryo jwi ryari iry’umwanzi Satani, ngo ryaramuriganije afatwa n’ubwoba atega moto yerekeza Nyabugogo maze abamotari benshi baramukurikira bamusaba kubasabira umugisha, maze abaramburaho ibiganza abasabira umugisha.
Riziki asoza avuga ko nyuma yo gushya kwa Kadirake yahise yerekeza mu gashyamba kari hagati ya Gatsata na Karuruma, ahasanga abagabo babiri b’abahanuzi, bafatanya gusenga, maze umwuka w’Imana aramubonekera aramubwira ati:
“Mwana wanjye ndi Imana ya Aburahamu, Isaka na Yakobo, Imana wakoreye mwana wanjye, ntabwo wigeze urushya umwuka wera bituma nkwiyereka nk’uko niyeretse Eliya mu buryo bw’umuriro, guhera uyu munsi ibi bikubere ikimenyetso, ntuzongere gushidikanya ukundi uvuga ko utagira umwuka wera,….
…..ntuzongere gutinya abo nzagutumaho bose uzababwire, abakomeye n’aboroheje, abize n’abatarize, abazungu n’abirabura abagufi n’abarebare ,ibyiciro byose kuko nta mwana w’umuntu wabasha kukurya n’urwara rw’urutoki njyewe Uwiteka ntabyemeye, iti sibwo bwa mbere nkwiyeretse ibuka no ku Gisenyi mu masasu.”
Riziki Yararyamye bukeye abona abo babanaga bari gukurikirana kuri Televiziyo uko Kadirake yahiye ababajije icyayitwitse bamubwira ko ngo hari umuhanuzi w’Imana wahanyuze gusa batamenye uwo ari we.
Riziki ngo yamaze ibyumweru bibiri atavuga ubutumwa kubera ubwoba .Nuko Imana imutumaho umukecuru w’umuhanuzi w’i Cyangugu (Rusizi) iti “Shirika ubwoba utangire uvugishe ukuri ku byo wabonye, uzenguruke insengero, ntawe uzakurya urwara!”


text:
Bibiriya ivuga ko nta wigeze abona Imana cyeretse Umwana wayo (Yohana 1:18). Mu gitabo cyo Kuva 33:20, Imana ubwayo iravuga iti: “Ntiwareba mu maso hanjye, kuko umuntu atandeba mu maso ngo abeho”. Ibi byanditswe byera bisa n’ibivuguruza ibindi byanditswe bigaragaza abantu bagiye babona Imana. Urugero, Kuva 33:11 hagaragaza Mose aganira n’Imana barebana. Ni gute Mose yaba yaravuganaga n’Imana barebana, mu gihe ntawe ushobora kureba Imana ngo abeho?
Iyi mvugo ngo barebana, igaragaza Mose avugana n’Imana mu busabane bwa hafi cyane, nk’uko umuntu yaganira n’inshuti ye.
Mu Itangiriro 32:30, Yakobo yabonye Imana yamwigaragarije mu ishusho y’umugabo. Mu by’ukuri ntiyabonye Imana uko iri. Ababyeyi ba Samusoni, bahindishijwe umushyitisi n’uko babonye Imana (Abacamanza 13:22),Ndetse baravuze bati: "Ni ukuri turapfa kuko tubonye Imana" Ariko mu by’ukuri Imana yabiyeretse mu ishusho ya Marayika. Yesu yari Imana mu ishusho y’umuntu. Muri ubu buryo, abantu iyo barebaga Yesu babaga barimo kureba Imana.
Umwanzuro: Yego, Imana ishobora kubonwa, kandi abantu benshi barayibonye. Ariko kandi nanone, nta muntu wigeze abona Imana uko iri mu cyubahiro cyayo cyose. Muri kamere yacu yaguye, Imana iramutse itwigaragarije uko iri twahita dupfa. Igihe cyose Imana yashatse kwiyereka umuntu, yamwiyeretse mu buryo kamere-muntu ishobora kwihanganira. Ibi bitandukanye no kubona Imana uko iri mu cyubahiro cyayo cyose. Bamwe yabiyeretse imeze nk’umugabo (Yakobo), abandi yabiyeretse imeze nka Marayika (Manowa), abandi yabiyeretse imeze nk’umuyaga (Eliya)……….. Ariko nta wigeze abona Imana uko iri mu cyubahiro cyayo cyose.


text:
‘ Back to School ‘ n’igiterane cyo kuramya no guhimbaza cyateguwe n’Itorero ‘ Umwungeri mwiza ‘ bisobanuye mu rurumi rw’ Icyongereza ‘ Good Shepherd Community Church ‘ rikorera i Nyarutarama mu mujyi wa Kigali .
Iki giterane kizaririmbwamo n’Abaramyi batandukanye barimo ‘ Patient Bizimana , Arsene Manzi , Eddy Kamoso n’Umuvugabutumwa Louis Manishimwe ‘ .
Kizaba ku Itariki ya 15 Mutarama 2017 , ku kicaro cy’Itorero Good Shepherd Community Church riri hafi ya MTN i Nyarutarama na Gorilla Hotel . Kizatangira kuva saa cyenda z’amanywa , gisozwe saa kumi n’ebyiri z’umugoroba .
Mu kiganiro n’umwe mu bayobozi b’Itorero Bwana Kamoso Bienvenu , yatangarije Ikinyamakuru Ibyishimo.com ko bateguye iki giterane bagamije gusengera abana basoje ibiruhuko , ngo bajye ku ishuri biragije Imana .
Ati : ” Iki giterane ubuyobozi bw’Itorero GSCC bwagiteguye bugamije gusengera abana bari mu biruhuko , ngo basubire ku masomo bari mu mbaraga z’Imana . Ikindi ni umwanya mwiza wo gushimira abanyeshuri bo mu kigo cyacu ko batsinze neza ibizami bya Leta uyu mwaka , n’ uko bitwaye mu biruhuko , kugirango bitere n’abandi ishyaka ryo kujya bitwara neza mu biruhuko bafasha ababyeyi imirimo , bitabira gusenga , n’ ibindi . ”
Mu gusoza ikiganiro , yasabye Ababyeyi kuzana abana babo muri iki giterane , yemeza ko kwinjira ari ubuntu kuri buri wese .
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugira ngo umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Rene Hubert


text:
Amasomo: 1. Yonasi 3, 1-5.10
Zaburi 24
2. 1 Abanyakorinti 7, 29-31
3. Mariko 1, 14-20
«Nimwisubireho kandi mwemere Inkuru Nziza» (Mk 1, 14-20)
Bakristu bavandimwe, amasomo matagatifu ya none aragaruka yose ku gitekerezo cy’ingenzi: KWISUBIRAHO, GUHINDUKA. Mu mvugo ya gikristu, guhinduka bivuga kuva mu nzira mbi ukerekeza mu nziza; ni uguhindukira wese ugatera umugongo aho warebaga, mu yandi magambo ni uguhindura icyerekezo, niba warebaga inyuma ugahindukira wese uko wakabaye ukareba imbere. Ngicyo icyo dusabwa uyu munsi tumurikiwe n’amasomo matagatifu.
Mu isomo rya mbere, turabwirwa ukuntu abanyaninivi baburiwe n’umuhanuzi
Yonasi maze bagahinduka bakava mu nzira zabo mbi nuko Imana na yo ikisubiraho ikareka icyago yari kubateza. Twibukiranye ko Imana yitegereje umujyi wa Ninivi, ikareba ubukozi bw’ibibi bw’abari bawutuye, igafata umugambi wo kubarimbura; ariko ikabanza kuboherereza umuhanuzi ngo ababurire; bityo bakicuza, bagatera umugongo ibyo bari bahugiyemo Imana ikabababarira. Burya koko impuhwe z’Imana zisumba kure ububi bwa muntu!
Bavandimwe, ubu noneho ni twebwe abanyaninivi ba none. Ibyaha twivurugutamo, ibibi dukora, bigera ku Mana. Itwoherereza abahunuzi n’intumwa bakatubwira kenshi kwisubiraho ariko tukaziba amatwi, tukanangira umutima. Ese murabona amaherezo azaba ayahe?
Ni kenshi tubwirwa kureka inzangano zadusaritse, amashyari, akarengane, uburaya n’ubusambanyi, ubwicanyi, amatiku, ubujura, gusenga ibigirwamana... ariko tukigira ba ntibindeba. None se tuzumva ryari, tuzahinduka ryari ko igihe kirimo kudushirana? Guhinduka ni yo nzira yonyine yo kugirirwa imbabazi no gusimbuka ayo makuba, ngiryo ibanga duhishuriwe uyu munsi.
2. Ibi ni byo Yezu asaba abigishwa be ababwira ati: «Ingoma y’Imana iregereje, nimwisubireho maze mwemere Inkuru Nziza.» (Mk 1, 14-20)
Yezu arabamenyesha ko Imana Data ihamagarira abantu bose kwisubiraho bakamenya ko ari yo Mwami wabo, ibitewe n’urukundo rwayo rutagereranywa. Kwisubiraho ni uguhara ibidukurura byose cyane cyane biriya byose bituryohera, ibyo twirirwamo buri munsi, ibyo dushyizeho umutima byose bigeza aho bitwibagiza inshingano zacu nk’abakristu, maze tugakurikira Kristu. Ibi byose bituboshye ni byo nshundura zacu dusabwa gufasha hasi tugahinduka abigishwa ba Yezu nk’uko intumwa ze za mbere zabigenje bityo zikamukurikira ubutarora inyuma. Ngo Igihe Yezu agize at: «Nimunkurikire» zasize inshundura zazo n’ibindi byose ndetse n’abavandimwe maze ziramukurikira.
Bavandimwe, Yezu araduhamagara. Twamubwiye yego igihe tubatijwe, igihe dusenderejwe Roho Mutagatifu mu gukomezwa bityo tukiyemeza kumubera abahamya mu bantu. Aradutuma ku bantu bose ngo tubabwire ko Imana ibakunda, ko yiteguye kubakiza ariko babanje kwisubiraho no kwemera Inkuru Nziza. Ibi ariko bivuze ko natwe mbere yo guhindura abandi dusabwa kubanza guhinduka kugirango ibyo tuvuga bigire ishingiro n’ireme. Uwahindutse, uwakiriye Yezu na we abasha kuroba abantu, abigirishije impumuro y’imibereho n’ibikorwa bye bya buri munsi. Ikibabaje kandi giteye agahinda ni uko aho kuroba abantu, ahubwo tubafasha kurohama kuko akenshi usanga ururimi na nyirarwo ntacyo bapfana! Ibi ariko bavandimwe usanga biterwa no guhumishwa amaso n’imisusire y’iyi si, isi itureshya tukayihambiraho kandi ibyayo bishira bwangu. Ngibi ibyo Pawulo Mutagatifu abwira Abanyakorinti: kwizitura ku isi tukihambira ku ijuru.
3. Bavandimwe, twe tumaze kumva ibi twakora iki? Dukomeze tunangire umutima? Njye ndabona tugomba kwicuza, kwisubiraho, guhinduka no kwemera Inkuru Nziza Kristu yatuzaniye; ni ugukurikira Kristu tutikoma ikibugu natwe tugahinduka abarobyi b’abantu; ni uguhanga amaso ijuru, tukiyaka isi itureshya igamije kutugira abambari n’ibikoresho byayo. Mu yandi magambo ni ukudategekwa n’iby’isi, ahubwo ni ukumenya kubikoresha bikadufasha kuronka ibizahoraho iteka. Ni ukumva no kumvira abadutumwaho.
Dusabe Imana kuyizirikaho yo yonyine no kuyemerera ikaduhindura, tukiyambura muntu w’igisazira, tugahinduka muntu mushya urangwa n’urukundo aho ari hose kandi ashishikariye gufasha Yezu gukiza isi. Duharanire kutaba ba Nzihanejo twihane none kandi buri munsi. Biragoye ariko hamwe na Yezu birashoboka, dupfa kumwitabaza tubikuye ku mutima. Nitubigenza dutya nta kabuza tuzabasha kurumbuka imbuto nyinshi uko bwije n’uko bukeye. Bikiramariya umwamikazi w’intumwa adufashe kubigeraho!
Diacre HAKIZIMANA Emile Bienvenu


text:
Abanyarubavu ntibatunguwe no kuba aba nyuma mu mihigo
Abatuye Akarere ka Rubavu bavuga ko umwanya wa nyuma akarere kabo kabonye mu mihigo y’umwaka wa 2016-2017 wabazwa abayobozi kuko bo ibyo basabwa babikora.
Babitangaje nyuma yo gutanga uko uturere twarusanyijwe kwesa imihigo y’umwaka wa 2016-2017, kuri uyu wa gatanu tariki ya 06 Ukwakira 2017.
Abaturage bo mu Karere ka Rubavu kuva mu gitondo bari bafite amaradiyo n’amaterefoni bakurikiye igikorwa cy’imihigo.
Urutonde rw’uko uturere twarushanyijwe kwesa imihigo rwatangajwe maze Akarere ka Rubavu kaza ku mwanya wa 30 ariwo wanyuma n’amanota 72,86%.
Abanyarubavu batandukanye baganiriye na Kigali Today ntabwo bishimiye umwanya akarere kabo kabonye bibaza icyabuze ngo bese imihigo uko bisabwa.
Umwe mu baturage utifuje gutangaza izina rye yagize ati “Ntibishimishije! Watsindwa ukabyakira ute! Tuba abanyuma twabuze iki! Ibi bigaragaza igipimo cy’ubuyobozi dufite, niba abasuzumye babonye dukwiriye amanota angana kuriya, buriya twe abaturage hari byinshi tubona.”
Undi yagize ati “Ntibikwiriye nk’Akarere twifuza ko kakurikira umujyi wa Kigali! Abayobozi bisubireho begere abaturage bakore ibyo bahize, bigaragara ko abayobozi bategera abaturage.”
Muri rusange abanyarubavu bavuga ko batatunguwe n’umwanya akarere kabo kabonye kuko hari byinshi bigaragaza ko ubuyobozi budakora ibyo bushinzwe.
Bimwe mu byo bagaragaza harimo ifungwa ry’abayobozi n’abaharitswe ku mirimo kubera isuku nke mu murenge wa Gisenyi na Nyamyumba, imihanda yakozwe i Bugeshi ntihakorwa inzira y’amazi bigatuma asenyera abaturage no kubaka imidugudu y’icyitegererezo ntiyuzure.
Umwe mu baturage yagize ati “Akarere ka Rubavu washingira he ukagira akambere! Abandi mu muganda washize batashye imidugudu y’icyitegererezo yubatswe, twe uwacu nturatahwa nyamara abategereje kuyijyamo ntibabwirwa ikibura.”
Akomeza avuga ko bamwe mu bayobozi babo badashyira mu bikorwa ibyifuzo by’abaturage babo. Ibi babishingira ku isoko rimaze imyaka itandatu ryubakwa ariko ntirirangire.
Akarere ka Rubavu ubu kadafite umuyobozi w’akarere kubera ko uwari ukayoboye, Sinamenye Jeremie yafunzwe, agafungurwa asezera, abaturage bavuga ko kuba kagira abayobozi badahoraho biri mu bituma katesa imihigo.
Ibitekerezo ( 1 )
Ahubwo se iyo midugudu yatahwa ite badahemba nabakozi bayubaka .ahubwo ndumva nayo 72,% ari menshi


text:
Murakoze cyane kutugezaho imibereho ya YESU n'ibyo yakoze ari hano ku isi.Nagirango mbunganire nanjye nkoresheje imirongo ya Bible.Twebwe abakristu,birababaje cyane kubona tudafata Yesu kimwe.Urugero,aba Brahnam bafata Yesu,ko ariwe mana wenyine.Ntabwo bemera UBUTATU.Abandi benshi cyane,bakavuga ko Yesu ari imana y'indi mu Butatu.Naho abahamya ba Yehova,bakigisha ko Yesu atari imana ishobora byose.Bagatanga ingero nyinshi zishingiye kuli Bible.Yesu yarapfuye kandi imana ntishobora gupfa.Yesu yasengaga SE,arira kandi amwinginga (Abaheburayo 5:7).Yesu ubwe,yigishaga ko imana ishobora byose ari SE wenyine (Yohana 17:3),akigisha ko ntawundi tugomba GUSENGA,uretse SE wenyine (Matayo 4:10),akigisha ko imana ye ari nayo mana yacu (Yohana 20:17).Ntabwo Intumwa ze zigishaga ko YESU ari imana ishobora byose.Ahubwo zigishaga ko YESU ari UMUGARAGU w'imana (Ibyakozwe 3:13).PAWULO yigishaga ko YESU ari "ikiremwa cya mbere cy'imana",the first born of all creations nkuko tubisoma muli Abakolosayi 1:15.Imana imaze kurema Yesu,yamuremesheje ibindi bintu byose nkuko dusoma muli Abaheburayo 1:1,2. Mu magambo make,imirongo myinshi ya Bible yerekana ko YESU atari we Mana ishobora byose.YESU yatubujije kumusenga.Intumwe ze n'abahanuzi bose,ntabwo basengaga Yesu,ahubwo basengaga SE wa Yesu wenyine.YESU yigishaga ko SE amuruta (Yohana 14:28).Iyo usenga mu buryo budahuye na Bible,ntabwo imana ikumva.Bisome muli Matayo 15:9.
sibomana evariste - 25/11/2017 saa 05:37


text:
My special dreams
Episode ya 22
Duherukana Ubwo twageze murugo papa josee ahita atwicaza muri salon ubundi atangira kutubwira ……..
.
Reka twikomereze, ubwo yamaze kutwicaza ubundi aradushimira ko twabyinye neza , ubundi tujya kuryama .
Bwarakeye tujya gufata ibigo tuzigaho , ubundi nsanga banyohereje i nyamagabe , naho josee bamwohereje ikigali , ubwo twamaze kubibona amarira atangira kubunga mumaso , nareba josee nawe nkabona nuko mbese kuva twahura nibwo bwambere nari mbonye josee ababaye cyane , nakomeje kumureba nabona amarira atemba nkibuka cyagihe mwiba akarira , ubundi nibwo natangiye kumuhoza
Njye: nagahinda kenshi , bbe niki kikubabaje ko mbona utishimye
We: wowese niki gitumye utishima
Njye: rwose atari ukubeshya mbabajwe nuko ntazongera kukubona iruhande rwange
We: rwose nange nicyo cyandijije , ubu ndi kureba ukuntu nzajya nkubona mubiruhuko gusa , nareba ukuntu ntanumuntu numwe tuziranye tuzajyana nkumva ubwo buzima ntazabushobora
Njye: uwangira akanyoni byibuze ngo buri mugoroba nzajye nza ngusuhuze
.
Ubwo Josee yahise ampa akabizou ku itama , ahita ambwira
We: urakoze chr sinarinzi ko unkunda bigeze aho wakwifuza kuba akanyoni
Njye: bbe ngukunda nkuko ifi ikunda amazi
We: nanjye ndagukunda chr sinakwibagirwa , kdi kuva cyagihe umpa kagakinisho nahise niyemeza kuzakurwanirira ishyaka kugeza gupfa kwanjye , nzaharanira kubaho neza kwawe
Ubwo nahise muha ikibizou kinini , ubundi nibwo nitegereje neza josee ndeba amaso atemba itoto , ndeba imisoso ye insusurutsa ndebye ibibero bye bindembuza nongera kumuhobera , ndamukomeza cyane kugeza ubwo twibagiwe ko turi mukigo , ubundi sinzi uko nakebutse mbona abantu bose barimo barandebe ubundi duhita turekurana
Njye: bbe ntitaye ko hari abatubona , njye uwo ndeba niwowe gusa , nzarwana ishyaka ryawe kugeza mvuyemo umwuka , mubuzima bwanjye sinteze kuzigera nkubabaza
We: reka nkubaze ikibazo kimwe
Njye : ntakibazo nushake umbaze makumyabiri ndagusubiza
We: nonese ko aho ugiye kwiga uzahura nabakobwa benshi , ubwo nubona uwo tumeze kimwe ntuzamukunda , ubundi ukanyibagirwa , ko ureba nge nzaba ndi kure yawe
Njye: sinarota nkunda undi mukobwa kabone naho waba umubikira nge nahita mba padiri, naho wanyanga nge nzagukunda , kandi ikindi uramutse upfuye nge nazubaka hejuru yigituro cyawe
Josee: chr sinteza kuzakunda undi musore mubuzima iryo niryo sezerano ngiranye nawe
.
Ubwo twahise dutaha , ubundi mpita nyura ahantu bacuruzaga utu bijou , ubundi ngurayo impeta , tugeze hafi no murugo mpita mbwira josee ngo tujye kunywa amata , tugezeyo ubwo twatse agakombe kamata nirindazi , tumaze kuyanywa nibwo napfukamye imbere ya josee , atangira kumpagurutsa ubundi ashaka kumpagurutsa ariko nge ndabyanga mwaka antoki ze , ubundi nawe arankundira arazimpereza , ubundi mwambika impeta y’ urukundo , niko gutangira kurira , ubundi arampagurutsa, nange ntangira kumuhoza , hashize akanya
Josee: chr , urantunguye gusa sinabona icyo nkwitura gusa uko unyambitse iyi mpeta igihe cyose uri kumwe numukobwa ujye wibuka ko hari uwo wigeze kwambika impeta
Njye: bbe , ibi mbikoze mbikuye kumutima kandi igihe cyose uwo mutima nkiwufite sinteze kuyambika undi mukobwa
Josee: ikimbabaje nuko badutandukanije, gusa ntakundi ubu nge ndimo ndicuza impamvu twatsinze kuko iyo dutsindwa byibuze twari kuzakomeza kwigana hariya
Njye: bbe byikubabaza cyangwa ngo ugondoze Imana , wasanga ari Imana yabikoze kugirango tuhigire nubundi buzima
We: byo birashoboka
Njye: ahubwo ndabona butangiye kwira reka dutahe , ubwo yahise ampa akandi kabizou , ubundi turerekera turataha.
.
Twageze murugo , dusanga papa josee na mama josee barahari , ubundi tubabwira ibigo batwohereje ho , barabishima , ariko nabo ukabona batishimiye ko ngiye kwiga kure
Mama josee: kenny humura nubwo ugiye kwiga kure , buriya niko Imana yabishatse , wasanga ariho uzagirira umugisha ,gusa tuzagukumbura
Njye: nange nzabakumbura gusa mujye munsura
Papa josee: ibyo ntibyabura , wowe uzige neza natwe tuzagusura kenshi
.
Ubwo mama josee yahise ahaguruka ajya kuba akora utuzi two murugo ari nako josee amukurikira , ubundi nsigara nganira na papa josee.
Papa josee: warakoze cyane mwana muto , uziko wampesheje ishema kuburyo aho ngeze hose bangurira agacupa ngo nabyaye abana babahanga
Njye: murakoze papa , gusa sinjye ahubwo ni Imana yabikoze
Papa josee: niyo gusa nawe washyizeho akawe. None rero ugiye kwiga muri secondaire , ubwo rero uzige numwete mwinshi , kugira ngo uziheshe ishema ndetse uriheshe nababyeyi
Njye: rwose ibyo umbwiye byose nzabyubahiriza kandi muzabona ko mutakoreye ubusa kuba mwarankuye mumuhanda
We: ndagushimiye cyane.
Rero ejo nzajya kukwandikisha mubana banjye , nshaka amazina ya so na mama wawe
Njye: shaka aho uyandika nyaguhe
We: mbwira nandike kuri aka gapapuro
Njye: papa yitwa pascal naho mama akitwa uwera ,nubwo bose batakiriho
.
Ubwo narebye mumaso ye mbona ahise yubika mumaso , mbona abaye nkubabara
Njye: ese ko mbona mubabaye bigenze bite papa
We: ntakibazo nako nibyo nari nibutse
Njye : nibiki mbibukije se papa josee?
We: ntacyo numuntu twari duturanye cyera gusa sinzi aho yagiye. nonese sogokuru wawe ubyara mama yitwagande?
Njye: semuhanda
Ubwo narangije kuvuga ibyo mbona ahise ahaguruka , mubajije ambwira ko aje .
Nibwo natangiye kwibaza impamvu yibibaye , nshaka ikosa naba nkoze nange biranyobera mbuze icyo nkora ndicara ndatuza.
Nakomeje kwicara ntegereza ko papa josee yaza ndaheba yagarutse aruko tugiye kumeza , ubwo dutangira kurya ariko mwitegereje neza mbona byamunaniye ariko ngira ubwoba bwo kumubaza .
.
Twasoje kurya ubundi tujya kuryama , bucyeye mugitondo nibwo papa josee yatubwiye ko ashaka ko twimuka aho twabaga
Mama josee: mugabo mwiza ko ntacyo wajyaga ukora utambwiye , niki cyatumye ufata uwo mwanzuro , ese ko hano mbona ari heza niki cyatuma tuhimuka ikitaraganya
Papa josee: nange byantunguye , gusa hano haba abajura benshi hari ahandi nabonye inzu nziza kandi hataba abajura , ubwo rero niho tugomba kwimukira
.
Ubwo bakomeje kujya impaka , ariko birangira papa josee atsimbaraye , ubundi umugambi wo kwimuka barawusoza.
.
Bwarije , ubundi ndya muburiri ndaryama ,ariko noneho gusinzira byaranze , naraye ntekereza amagambo yose navuganye na papa josee , ntekereza uko namaze kumubwira amazina yanabyeyi nyuma agahita apanga ko twimuka ariko mbura igisubizo sinzi uko agatotsi kantwaye ubundi mbona ndi ahantu hateye ubwoba , hari umwobo munini cyane , ubundi ngiye kugwamo sinzi uko inzoka yamfansamye ubundi ihita interere hirya hari ahantu heza , nkihagera nahise nkanguka nubwoba bwinshi cyane mpita mpaguruka njya hanze ngo ntongera kubirota naragarutse ntangira kubyibazaho ariko mbona ntagaciro bifite.
Ubwo bwarakeye , mbona mama josee aransanze aba aravuze:wana wanjye nakuroteye inzozi mbi cyane Imana imfashe ntazikabya .
Nahise nzihuza nibyo narose numva iyo match irandenze ariko mbura icyo ndenzaho, niko kumubwira nti : ” izo zari inzozi ndabizi ko Imana iri iruhande rwacu”
.
Ubwo bwarakeye , ubundi tubona umuntu araje yishyura papa josee amafaranga menshi , ubundi ahita afata mama josee na josee abashyira mumodoka bajya ku isoko , hashyize nkiminota 30 mbona agarutse wenyine , ageze murugo ahita ampamagara arambwira……..
.
Ntuzacikwe na episode ya 23


text:
Gisagara: Nta bugizi bwa nabi bukiharangwa kubera gutura ku mudugudu
Abaturage bo mu murenge wa Mukindo mu karerere ka Gisagara bari batuye muri ntuye nabi ubu bakaba baratujwe ku midugudu barishimira ko bafite umutekano kuko bajyaga bibasirwa n’ubujura bwanatumaga More...
Muhanga: Abasigwa numujyi bazawuvamo amaherezo-Umuyobozi wakarere
Mu nama yahuje abagize inama njyanama y’akarere ka Muhanga yabaye kuri uyu wa 9 Gashyantare 2012 mu mujyi wa Muhanga, umuyobozi w’aka karere akaba numwe mu bajyanama,madame Yvonne Mutakwasuku More...


text:
Hari abantu bamwe bajya bibwira ko kuba iterambere mu ikoranabuhanga rigenda ritera imbere ndetse hagahora havuka uburyo bworoshye bwo guhererekanya ubutumwa, kohererezanya amafaranga n’ibindi byakunze gukorwa n’iposita, byaba bituma agaciro k’Iposita kagabanuka nyamara ahubwo hari ukuri kugaragazwa gushimangira ko akamaro k’Iposita ari ntagereranywa, ndetse ahubwo ko ikoranabuhanga ubwaryo rigenda rituma abantu barushaho gukenera Iposita.
Kuri uyu wa Mbere tariki 9 Ukwakira 2017, hizihijwe umunsi mpuzamahanga w’Iposita. By’umwihariko mu Rwanda, uyu munsi ukaba warabanjirijwe n’icyumweru cyahariwe gusobanura ibikorwa by’Iposita, gushishikariza abantu kwitabira kurushaho gukoresha iposita no kwerekana akamaro ntagereranywa ifite mu iterambere n’imibereho myiza y’abatuye isi n’Abanyarwanda by’umwihariko.
Kuri uyu munsi mpuzamahanga ngarukamwaka wahariwe Iposita, Ubuyobozi bw’Iposita mu Rwanda bwagiranye ikiganiro n’abanyamakuru, bugaragaza ibikorwa iposita y’u Rwanda ikora ndetse n’uburyo bakomeza kugira uruhare mu koroshya itumanaho mu bijyanye no kohererezanya ubutumwa bw’amabaruwa n’ubw’ibucuruzwa cyangwa ibindi bikoresho abakiriya bifuza ko Iposita ibagereza ku bo babigeneye.
Umuyobozi mukuru w’Iposita y’u Rwanda, Kayitare Celestin, yasobanuye ko n’ubwo ikoranabuhanga ryatumye mu myaka icumi ishize ubutumwa bw’amabaruwa Iposita yakiraga ngo ibugeze ku bo bugenewe, bwagabanutseho 6%, ngo ubutumwa bujyanye n’ibicuruzwa n’ibindi bikoresho haba imbere mu gihugu no ku rwego mpuzamahanga bwo bwariyongereye, kuburyo iposita ibasha kwinjiza amafaranga ayifasha kunoza neza ibikorwa byayo byose nyamara nta mafaranga ihabwa na Leta.
Kayitare Celestin kandi yerekanye ko Iposita igira uruhare mu koroshya ibikorwa by’abakoresha ikoranabuhanga, kuko nk’abatumiza cyangwa bagura ibintu mu mahanga, bashobora kubikora ku ikoranabuhanga ariko bakazakenera Iposita kugirango ibagezeho ibyo baguze cyangwa batumijeho. Icyakoze aha uyu muyobozi yagaragaje ko hakiri imbogamizi mu bijyanye no kunoza neza imyorondoro (adress) kuburyo hari aho bigorana kugirango umuntu agezweho iwe mu rugo ibyo yatumije, ariko ibi Leta ikaba ibishyiramo imbaraga aho imihandai igenda ihabwa ibirango n’amanimero ndetse n’amazu amwe n’amwe akaba akomeje kugenda ashyirwaho ibiyaranga bizoroshya iryo tumanaho.
Umuyobozi mukuru w’Iposita y’u Rwanda, Kayitare Celestin


text:
Muri amerika :Yanze kuba senateri ahitamo kwibera umuvugabutumwa bwiza
Yanditswe na Imanishimwe Dieudonne February 24, 2017
Umunyamerika William Franklin “Billy” Graham, yahamagariwe kuba mu nteko shingamateko nka (senater)mu gihugu cya Amerika arabyanga ahubwo ahitamo kujya kwibera umuvugabutumwa. Uyu mugabo benshi muri Amerika bamumenye nk ’icyamamare mu […]
Umunyamerika William Franklin “Billy” Graham, yahamagariwe kuba mu nteko shingamateko nka (senater)mu gihugu cya Amerika arabyanga ahubwo ahitamo kujya kwibera umuvugabutumwa.
Uyu mugabo benshi muri Amerika bamumenye nk ’icyamamare mu ivugabutumwa , bakmufata nk’ikitegererezo yagiye ahamagarwa kenshi n’ubutegetsi bukuru bwa leta zunze ubumwe za amerika ngo ajye gutanga umusanzu mu kubaka igihugu muri senat ya ho ariko arabigarama,avuga ko we icyo azakora kugeza apfuye ari ukwiyegurira lmana no kuyikorera n’imbaraga ze zose ndetse n’umutima we wose.
Ubundi uyu mugabo “Billy” Graham ni umunyamerika w’umuvugabutumwa bwiza bwa Yesu Christ mu idini ry’ababatista,yavutse tariki 7/11/1918 mu gace ka charlotte,muri Carolina y’amajyepho muri Amerika.yabyawe na William na Morrow Graham
Ni umugabo ufite abana banyuranye aribo:
Afite abanabatandukanye aribo: Tullian Tchividjian, Will Graham, Franklin Graham, Anne Graham Lotz, Gigi Graham, Ned Graham, Ruth Graham
Uyu mugabo yagiye amanyekana akenshi bitewe n’amagambo yuje ubwenge kandi y’lmana yagiye avuga .
Urugero ni nk’aho yigeze kuvuga ngo : « lmana yaguhaye amaboko 2,kumwe ngo ugukoreshe wakira ariko ukundi ugukoreshe utanga utang a kandi ngo ibi byose bikorwe mu mucyo ». Aha akaba yarashakaga kuvuga ngo lmana yaguhaye ubutunzi jya ukora mu byo yaguhaye maze nawe uyishimire kandi uwo muco uzenguruke ku isi yose uwubwiriza abantu cyangwa uwutoza abantu.
Hari n’ahandi yigeze kubwira abantu ko we atarambirije ku isi kuko isi atari iwabo,aho yavugaga ko we iwabo ari mu ijuru.
Billy Graham yabaye umubwirizabutumwa mu itorero rya revival meetings ndetse no kuri radio mu kiganiro kitwaga Stuart Hamblen no kuri television mu mwaka wa1949 abikora mu gihe kingana n’imyaka 40 yose. Ukumenyekana no gukundwa yakuye muri ibi biganiro yakoraga kuri radio na television nibyo byamuhaye imbaraga byo kumenyekana no kuzenguruka isi abwiriza ubutumwa bwiza nk’imwe mu ntego yari yarihaye cyangwa yariyeguriye.
Ibi byatumye kandi abantu benshi batangira kumwita amazina anyuranye,bamwe ngo ni papa w’abaporoso bo muri amerika .uyu mugabo yagiye abwiriza mu biterane bikomeye aho amamiliyono n’amamiliyoni yahindutse akakira umwami Yesu. Uyu mugabo yanditse ibitabo binyuranye nabyo bihamagarira abantu kugana inzira y’ijuru aribyo : Angels: God’s Secret Agents (1975), How to be Born Again (1979), Death and the Life After (1994) and The Journey: Living by Faith in an Uncertain World (2006).
Twabibutsa ko uyu mugabo yagiye ahabwa ibihembo byinshi bitewe n’uburyo ivugabutumwa rye ryahumurizaga ndetse rigasana imitima ya benshi.
IBYIRINGIRO.RW


text:
Nyuma yuko abantu batandukanye bifuje kohereza SMS ku bantu benshi bakabura aho babikorera, M.I.G Ltd yaje ari igisubizo kuko yabegereje iyo serivisi ku buryo buhendutse kandi igihe mushakiye.
Nyuma yuko abantu batandukanye bifuje kohereza SMS ku bantu benshi bakabura aho babikorera, M.I.G Ltd yaje ari igisubizo kuko yabegereje iyo serivisi ku buryo buhendutse kandi igihe mushakiye.
Muri iyi minsi abantu batandukanye bakeneye koherereza bagenzi babo benshi ubutumwa, yaba abatumira inshuti zabo mu nama z’Ubukwe, abatumira abantu mu birori, mu bikorwa runaka, n’abashaka koherereza abantu ubutumwa babamenyesha gahunda zitandukanye.
M.I.G Ltd itangaza ko iyi servisi ari nk’ubuntu kuko nkuko umuyobozi wayo abitangaza ngo bayitangije bashaka gufasha abantu bari barabuze uburyo bwo kohereza ubutumwa ku bantu benshi.
Ntibikiri ngombwa ko uhendwa n’amaunite ngo uroherereza abantu ubutumwa bugufi, kuko iyi serivisi M.I.G Ltd yakuzaniye ibikora mu masegonda make message ikageraku bantu benshi icyarimwe.
Iyi servisi igira akantu kadasanzwe kuko si ngombwa ko woherereza abantu bakoresha umurongo ume gusa, oya, iyi servisi yohereza SMS ku bantu bawe bose baba abakoresha MTN, TIGO na Airtel kandi bose ku giciro kimwe.
M.I.G rero ikorera mu nyubako ya T2000 nshya mu mujyi wa Kigali, ubasanga muri igorofa ya kane, mu muryango wa 511.
Ushobora kubahamagara kuri nomero 0788306933 bakagufasha, aho waba uri hose bashobora no kugufasha utiriwe uza I Kigali niba utuye mu ntara.
Ibitekerezo
MIG ndabakunze cyane Kanda hano umusubize
ok ibi bintu ni byiza courage gusa mudusobanurire neza uko umuntu uri mu ntara mwamufasha ngo nimero zose ashaka azibagezeho.murakoze Kanda hano umusubize


text:
Na: Tom Ndahiro
Ku itariki 5 Werurwe 2013 UMUVUGIZI wagaragaje kimwe mu bibenyetso by’ingengabitekerezo ya jenoside ya ba nyiri urubuga rwa murandasi leprophete.fr.
Nyuma y’iyo nkuru naje guhura n’umuntu ambaza impamvu ntanditse ku urubuga rwa leprophete nkasubiza uwabyanditse hamwe n’abandi. Namushubije ko ntafite ako kamenyero kandi igitekerezo mfite jyewe ngishyira mu nyandiko ku urubuga UMUVUGIZI.
Yaje kumbwira ko we ajya abigerageza kwandika ibitekerezo bye kuri urwo rubuga ba nyirarwo ntibabihitishe ngo kandi hakaba hari benshi babyangira.
Sinapfuye kwemeranya nawe kuko nzi ko urwo rubuga ruhitisha ibyo rubonye byose n’ibidakwiriye kujya ahagaragara (keretse niba ba nyiri urubuga ari abarwayi). Uba ari umwanda
Basomyi reka mbanze mbasabe imbabazi kubereka kimwe mu bintu byanditswe kandi bikemerwa n’urubuga rwiyita umuhanuzi, rukaba n’urubuga ruyoborwa n’abapadiri. Mea culpa kuko sinkunda kwandika nk’ayo kuri uru rubuga.
Nimwibaze aho umupadiri ashimishwa no guhitisha ibitekerezo nk’ibi “batutsi bamwe mwandika hano muri imbwebwe zitagira igitekerezo na kimwe …ku birebana n’imbwebwe zandika hano jye ndashaka kujya nzikunda gusa zijye zihena nzicugite akinyuma…” (Comment # 46) y’inkuru yabo nanditseho ubushize ku itariki 5 Werurwe.
Ibi bitekerezo bishobora kuba ari iby’umuntu utari muri leprophete cyakora ba nyiri urubuga bakabihitisha. Bishobora no kuba n’ibya ba nyiri urubuga kuko imvugo bakoresheje “mwandika hano”.
Nimwibaze icyo ba Padiri Thomas Nahimana na Fortunatus Rudakemwa bavuga cyangwa bakora ahatagaragara.
Imvugo nyandagazi nk’izi zikubwira umuntu ufite uburere buke cyangwa imico idashobotse.
Iyo nibutse ko kimwe mu bibazo biremereye Kiliziya Gatolika ari ibyaha byo kwangiza abana (paedophilia) ikorwa n’abapadiri, hagomba kuba hari amabi arenze akorwa na ba nyiri leprophete.fr. muri ayo mabi hakabamo kwamamaza ingengabitekerezo ya jenoside.
Abo bapadiri bo barenzaho n’urwango bafitiye igice kimwe cy’abanyarwanda kinagaragarira muri iyi mvugo nyandagazi bahitishije ku urubuga rwabo.
Iyo urebye n’ibyo banditse kuri urwo rubuga rwabo ku itariki 6 Werurwe 2013 aho bamamaza Madamu Nadine Claire Kasinge ngo wagombaga gutanga ikiganiro kuli RTLM nshya. Abanyarwanda barumirwa basomye Comment #15, 16 & 17.
Musenyeri Jean Damascene Bimenyimana akwiye kwibwiriza kuko ibyaha byarenze ibimenyetso.


text:
Urwenya-“les enfants de ce tambour vont nous habiller la couleur."
“les enfants de ce tambour vont nous habiller la couleur."
Umugabo utazi igifaransa yagiye mu Bufaransa, noneho bamushakira umusemuzi nuko agezeyo baravuga bagera naho bavuga ku rubyiruko , noheho wa mugabo utazi igifaransa ati" abana b'iyi ngoma bagiye kuzatwambika ibara." Wa musemuzi ngo agire ngo arasemura nawe ati "ca veux dire que les enfants de ce tambour vont nous habiller la couleur."
Shyiraho Igitekerezo!
Subscribe to: Post Comments (Atom)


text:
Ese gute ni iki ?
Indwara ya Gute ni imwe mu bwoko bwa rubagimpande ikaba irangwa no kubyimba kw’ingingo zitandukanye z’umubiri, kandi irababaza cyane. Ikaba iterwa n’uko umubiri uba wananiwe gusohora aside (Uric Acid) iba yabayeho nyuma y’igogorwa ry’ibyokurya. Ino ry’igikumwe ni ryo ryibasirwa n’indwara ya gute bitewe n’uko amaraso ataritemberamo neza kandi rikaba rigira ubushyuhe buke.
Ese iyo aside ituruka he ?
Ubundi iyo aside ni umwanda utembera mu maraso, uba wabayeho biturutse ku igogorwa ry’ibintu byo mu rwego rw’ibinyabutabire biboneka mu byo kurya bikungahaye kuri poroteyine. Uko iyo aside igenda yiyongera, akenshi bitewe n’uko itashoboye gusohokera mu nkari, ishobora kuvamo utubuye twirundanya mu ino, nubwo dushobora no kwirundanyiriza mu zindi ngingo. Mu ngingo hashobora kubyimba, wahakora ukumva hahinda umuriro kandi hakababaza cyane.
Goutte ishobora no kwibasira izindi ngingo z’umubiri ndetse bigatera guhinamirana kw’izo ngingo.
Dore ibintu bishobora gutuma wibasirwa n’iyi ndwara ya Goutte
Umubyibuho ukabije n’ibyo kurya : Umubyibuho ukabije ni kimwe mu bishobora gutera iyi ndwara ya Gouette,ndetse ntabwo ari byiza kurya ibikungahayemo Proteyini nyinshi (urugero nk’ibihumyo n’ubwoko bumwe na bumwe bw’amafi n’inyama).
Ibyokunywa : Kunywa inzoga nyinshi bishobora gutuma ya aside itera indwara ya Goutte idasohoka mu mubiri, maze ikaba nyinshi.
Uburwayi : Dukurikije ibyavuzwe n’ibitaro bya Mayo byo muri Amerika, indwara ya goutte ishobora guterwa n’ubundi burwayi, muri bwo hakaba harimo “umuvuduko ukabije w’amaraso hamwe n’izindi ndwara zidakira, urugero nka diyabete, ibinure byinshi na kolesiteroli nyinshi mu maraso hamwe n’indwara ituma imijyana y’amaraso iziba.”
Ese wayirinda ute ?
Kubera ko indwara ya gout iterwa n’imikorere mibi y’umubiri, ni byiza kwirinda umubyibuho ukabije, kuko iyo umuntu afite ibiro byinshi, bituma ingingo z’amagufwa ziremererwa. Jya wirinda kurya ibyo kurya bituma ibiro byawe bigabanuka mu buryo bwihuse, kuko bishobora gutuma ya aside yiyongera mu maraso. Jya wirinda poroteyine nyinshi zikomoka ku matungo. Hari abatanga inama yo kutarenza garama 170 ku munsi z’inyama zitagira ibinure byinshi, harimo iz’ibiguruka n’amafi. Niba unywa inzoga, ujye uyinywa mu rugero. Niba ujya ufatwa n’indwara ya Goutte, byaba byiza uretse inzoga burundu. Jya ukora imyitozo ngororamubiri kuko ni myiza cyane mu gukora neza k’umubiri muri rusange. Ibiryo birimo amafunguro yiganjemo imboga zikurikira ni meza haba mu gukumira iyi ndwara ndetse no gufasha umurwayi wayo : Epinari, Seleri, Puwaro (poireau), Amashu, Puwavuro (poivron), Concombre, Basilic, Perisili, Mente (menthe), Inyanya, Beterave zitukura, n’izindi.
Ese wari uzi ko iyi ndwara ishobora kuvurwa igakira ?
Ushobora kuba uyirwaye cyangwa se ukaba uzi umuntu uyirwaye ariko akaba yarabuze ubufasha, ushobora no kuba ushaka kuyirinda, ubu habonetse imiti y’umwimerere ikorwa mu bimera kandi ikaba yarakorewe ubushakashatsi n’abahanga mu by’ubuzima n’imirire. Iyo miti ifasha gusohora ya aside mu ngingo, ndetse igatuma ingingo zitangirika, n’amagufa agakomera. Muri iyo miti twavugamo nka :ICP, Ca-Fe-Zi, sea oil, Cordycep, Nta ngaruka igira ku buzima bw’uwayikoresheje ikoze ijana kw’ijana mu bimera.
style="display:inline-block;width:350px;height:300px"
data-ad-client="ca-pub-2460108950092726"
data-ad-slot="6397865272"> -->
Iyo miti iboneka he ? Igurwa ite ?
Izindi nkuru wasoma
- Kicukiro-Ngororero:Urubyiruko rw’abayisilamu rwaganirijwe ku ruhare rwabo mu kurwanya ibyaha
- Nagize ubwoba ko perezida Mugabe ashobora kwicwa- Charamba
- Dore amabanga 7 y’umuti utera imbaraga abagabo mu gutera akabariro n’uburyo wawubona
- Abaturage ba Kamonyi bakanguriwe kurushaho kwitabira umugoroba w’ababyeyi


text:
ISOMO RYA MBERE
Igitabo cy’Abalevi (Lev 23, 1.4-11.15-16.27b.34b-37)
Muri iyo minsi, 1Uhoraho abwira Musa ati 4« lminsi mikuru y’Uhoraho nj iyi ikurikira. Kuri iyo minsi yateganyijwe kandi, ni ho muzajya muhamagaza amakoraniro matagatifu. 5Mu kabwibwi k’umunsi wa cumi n’ine w’ukwezi kwa mbere, ni Pasika y’Uhoraho. 6Ku munsi wa cumi n’itanu w’uko kwezi, hatangira iminsi mikuru y’imigati idasembuye, yagenewe Uhoraho. Muzamara iminsi irindwi murya imigati idasembuye. 7Ku munsi wa mbere muzahamagaza ikoraniro ritagatifu, kandi mwoye kugira umurimo unaniza mukora. 8Buri munsi muri iyo irindwi, muzatura Uhoraho igitambo cy’ibiribwa bikongejwe burundu. Ku munsi wa karindwi ni ho muzahamagaza ikoraniro ritagatifu, kandi mwoye kugira umurimo unaniza mukora.»
9Uhoraho abwira Musa ati 10« Dore ibyo uzamenyesha Abayisraheli : Nimumara kugera mu gihugu nabahaye maze mukeza imyaka, muzazanire umuherezabitambo umuba w’amahundo ya mbere y’umusaruro wanyu. 11Ku munsi ukurikira Sabato, umuherezabitambo azaturira uwo muba imbere y’Uhoraho kugira ngo muwushimirwe 15Kuva ku munsi ukurikira isabato, mbese kuva ku munsi muzaba mwatuye Uhoraho umuba w’amahundo ya mbere, muzatangire kubara ibyumweru birindwi byuzuye. 16Nimugeza ku isabato ya karindwi mubara, umunsi uzakurikiraho uzaba ari uwa mirongo itanu. 27bUmunsi wa cumi w’uko kwezi kwa karindwi, ni umunsi mukuru w’imbabazi. Muzahamagaza ikoraniro ritagatifu, mwirinde kurya kandi muture Uhoraho igitambo cy’ibiribwa bikongokeye Uhoraho burundu. 34bUmunsi wa cumi n’itanu w’uko kwezi kwa karindwi, ni umunsi mukuru w’amahema. Ni igihe cy’ibirori byo guhesha ikuzo Uhoraho, kigomba kumara iminsi irindwi. 35Ku munsi wa mbere ntimuzagire umurimo unaniza mukora, ahubwo muzahamagaze ikoraniro ritagatifu. 36lcyo cyumweru cyose, muzakimara mutura Uhoraho buri munsi igitambo cy’ibiribwa bikongejwe burundu. Ku munsi wa munani muzahamagaza ikoraniro ritagatifu, maze nanone muture Uhoraho igitambo cy’ibiribwa bikongokeye Uhoraho burundu. Kuri uwo munsi ni ho muzasoza ibirori, ntimuzagire rero umurimo unaniza mukora.
37« Iyo ni yo minsi mikuru y’Uhoraho. Kuri iyo minsi ni ho muzahamagaza ikoraniro ritagatifu, maze mugatura Uhoraho ibi bikurikira : igitambo cy’ibiribwa bikongokeye Uhoraho burundu, igitambo gitwikwa cyangwa ibitambo biseswa, mukurikije imihango ya buri munsi.»
ZABURI (Zab 81 (80), 3-4, 5-6ab, 10-11ab)
Inyik/ Nimuvugirize Uhoraho impundu, we mbaraga zacu !
Ngaho nimuririmbe, muvuze ishako,
mucurange inanga ijyanye n’iningiri;
nimuvuze impanda ku mboneko y’ukwezi,
no ku nzora yako, umunsi wacu w’ibirori.
Iryo ni itegeko muri Israheli,
ryishyiriweho n’Imana ya Yakobo,
itegeko yashinze inzu ya Yozefu,
Igihe yibasiye igihugu cya Misiri.
IBANGONDIRIMBO RIBANZIRIZA IVANJILI (Heb 1, 1-2)
Alleluya Alleluya.
Kera Imana yabwiye abasokuruza bacu ikoresheje abahanuzi,
natwe muri iyi minsi turimo itubwirisha Umwana wayo.
Alleluya.
IVANJILI
+ Matayo (Mt 13, 54-58)
Muri icyo gihe, 54Yezu ajya mu karere k’iwabo ahigishiriza abantu mu lsengero ryabo, bituma batangara bavuga bati « Ubu buhanga n’ubu bubasha bwinshi abikomora he? 55Uriya si umwana wa wa mubaji ? Nyina ntiyitwa Mariya ? Abavandirnwe be si Yakabo, Yozefu, Simoni na Yuda ? 56Bashiki be bose ntiduturanye. None se biriya byose abikomora he? » 57Nuko abatera imbogamizi. Yezu ni ko kubabwira ati « Koko nta handi umuhanuzi asuzugurirwa keretse mu gihugu cye no muri bene wabo. » 58Nuko aho ntiyahakorera ibitangaza byinshi, abitewe n’ukutemera kwabo.


text:
Gutangaza k'umugaragaro Gahunda y’ikenurabushyo ry’ingo muri Diyosezi ya Byumba
Bakristu Bavandimwe,
Nshimishijwe no kubagezaho uru rwandiko rwo gutangaza ku mugaragaro gahunda y’imyaka itatu (2011-2013), mu guteza imbere ubukristu muri Diyosezi yacu ya Byumba: Ni gahunda y’iyogezabutumwa ry’ingo. Ubukristu bushinga imizi ari uko buhereye mu rugo, bugafatira Umuryango remezo, bugakomereza muri Santrali, muri Paruwasi, muri Doyene, muri Diyosezi, kugeza n’aho bugaragaza imbuto zabwo nziza mu rwego rw’igihugu no mu miryango mpuzamahanga.
Uyu mwaka turimo, wabaye uwo kwishyushya no gukangura ingo ngo ziyandikishe mu Ihuriro ry’ingo no kugana amahugurwa ku byerekeranye n’Ubusugire bw’ingo bushingiye ku buryo bwa kamere mu guteganya imbyaro.
Imana yerekanye agaciro gakomeye urugo rufite mu majyambere ya roho n’ay’umubiri, igihe ihuje umugabo n’umugore yari imaze kurema, ikabaha inshingano yo kororoka no guhindura isi nziza, ari byo bivuga kuyisakazamo amajyambere arambye. Nk’uko tubisanga mu gitabo cy’Intangiriro, Imana yabahaye umugisha maze irababwira iti “Nimwororoke, mugwire, mukwire isi yose, muyitegeke !” (Intg 1, 28). Ntabwo mwakororoka ngo mubyare abo mushoboye kurera, mudahujwe n’urukundo rubafasha kureba kure; ntimwategeka isi mutajya inama, mudatahiriza umugozi umwe, ngo mubashe gukurikirana muri byose ikiri icyiza, dore ko ikibi cyo gisenya kikanahumanya. Imana yongeye kugaragaza ku buryo budasubirwaho ko Inkuru Nziza y’umukiro iyobokwa byuzuye ari uko ihereye mu rugo, igihe igennye ko Umwana wayo aza ku isi avukiye mu rugo rwa Yozefu mutagatifu na Bikira Mariya, Umubikira n’Umubyeyi.
Inyigisho Yezu Kristu yadusigiye, na yo yerekana agaciro gakomeye k’urugo. Twibuke nka ha handi yatubwiye ko umugabo n’umugore bahawe isakaramentu ry’ugushyingirwa badashobora gutandukana, kuko Imana ubwayo ari yo yabahuje (Mt 19, 6) igira ngo umubano wabo ube ishusho igaragara y’urukundo ifitiye inyokomuntu. Kwemera ubutane, byaba bivuze ko hari igihe kizagera, Imana ikibagirwa abo yaremye, na Kristu akitandukanya n’umubiri abereye umutwe. Ibyo rero ntibishoboka. Abashakanye bafite umuhamagaro ukomeye ku buryo igitangaza cya mbere Yezu Kristu yakoze, cyabaye yatashye ubukwe bw’i Kana, agaragaza atyo ko ahari ibyishimo biturutse ku rukundo ruzira uburyarya, Imana iba ihari. Ni kenshi yaduhishuriye amabanga y’ijuru akoresheje amagambo “Data, Mwana, Abavandimwe, Ababyeyi…”, n’andi nkayo twinjira mu gisobanuro cyayo cyuzuye duhereye ku mibanire y’abahujwe n’isano y’amaraso.
Mu rugo ni ho umuntu yigira imigenzereze myiza yo kubabarira, kwihangana, kwiyakira, n’indi nk’iyo Pawulo mutagatifu agarukaho asoza ibaruwa yandikiye Abanyefezi, aho agira ati “Abagore borohere abagabo babo nk’aho babigirira Nyagasani, abagabo bakunde abagore babo nk’uko Kristu yakunze Kiliziya, akayitangira; abana bumvire ababyeyi, na bo birinde kubakura umutima, ahubwo babarere neza, babakosore kandi babagire inama zikomoka kuri Nyagasani” (Ef 6, 1-4).
Agaciro gakomeye urugo rufite mu maso y’Imana, ni ko gatuma shitani ihora iruhigira igamije kurusenya, maze ngo igere ityo ku mugambi wayo wo kwigomeka ku Mugenga wa byose. By’umwihariko muri iki gihe ingo zirakomerewe: jugujugu ya buri munsi ntifasha abashakanye ngo bashakire hamwe icyakungahaza umubano wabo, ibyamamazwa mu binyamakuru n’ahandi ni ibirarura urubyiruko, umuryango mugari wahanuraga abakiri bato ntukibaho, dore ko buri wese yototera kuba nyamwigendaho.
Gahunda y’iterambere ry’umugore n’uburenganzira ku mirimo yose, hari aho bibangamira uburenganzira bw’umwana n’uburere bwe, bityo n’urugo rugahungabana.
Ibibazo by’impurirane ingo zifite muri iki gihe, ni byo byatumye ahanini Ubuyobozi bukuru bwa Kiliziya Gatolika bukangurira abogeza Inkuru Nziza kwita cyane ku Iyogezabutumwa ry’ingo: Papa Yohani Pawulo wa kabiri yadusigiye inyigisho nyinshi zifasha mu iyogezabutumwa ry’ingo. Amahuriro mpuzamahanga y’ingo ni we wayashyizeho, agamije kugarurira icyubahiro isakramentu ry’ugushyingirwa. Papa Benedigito wa XVI wamusimbuye na we yagaragaje kenshi icyifuzo cye cyo kuturarikira gukomera ku mico myiza yose ikenewe mu mubano mwiza w’abashakanye. Mu guhimbaza Yubile y’imyaka 2000 Yezu Kristu avutse n’imyaka ijana Inkuru Nziza igeze mu Rwanda, Abepiskopi bo mu Rwanda batangaje ko umwe mu miyoboro y’ingenzi iyogezabutumwa rigomba kugenderaho mu gihugu cyacu, ari uwo kwita ku bashakanye, bagashishikarizwa no kuyoborwa n’inshingano z’isakramentu ry’ugushyingirwa mu mibereho yabo ya buri munsi.
Ntangaje ku mugaragaro ibyo tumaze igihe dukora: mu nyigisho natanze naje kubasura mu rwego rwa Paruwasi na Santarali, ingingo yo guhamya ubukristu mu ngo nayigarutseho kenshi, kandi n’abapadiri banyu ni ko babikora. Nabararikiye kuvuga isengesho ryo gusabira ingo, mubyitabira bwangu: mukomereze aho ngaho. Yewe no mu bisabisho tugeza ku Mana buri cyumweru, birakwiye ko mwagena icy’umwihariko cyo gusabira ingo. Hari amahugurwa yagiye aba yo kurushaho kumenyekanisha ihuriro ry’ingo, hamwe n’andi y’ubusugire bw’ingo: azakomeza kandi ahabwe ingufu uko tuzabishobozwa n’amikoro. Dufite Paruwasi zakataje mu iyogezabutumwa ry’ingo nka Nyagahanga, Rwamiko, Nyinawimana na Matimba, zikaba zarabaye ikitegererezo ku zikirwana no gutangira.
Muri uyu mwaka wa 2011, tuzakomeza ahanini igikorwa cyo gusobanura iyogezabutumwa ry’ingo no gushishikariza abakristu b’ingeri zose kurigana (animation et sensibilisation). Nongere mbibutse ko rijyana n’ubusugire bw’ingo mu birebana no guteganya imbyaro hakoreshejwe uburyo bwa kamere. Muri uyu mwaka kandi, tuzibanda ku gushaka inkunga zo kurangiza neza ibikorwa by’iyogezabutumwa ry’ingo (mobilisation des fonds). Turateganya amahugurwa mu rwego rwa Diyosezi, mu rwego rwa zone y’Umutara na zone ya Byumba no mu maparuwasi.
Umwaka wa 2012 uzaba uwo guhamya inzego zikomeza umuyoboro w’iyogezabutumwa ry’ingo (formation à tous les niveaux).
Umwaka wa 2013 uzaba uwo guhimbaza (ku rwego rwa Paruwasi na Diyosezi) iminsi mikuru y’iyogezabutumwa ry’ingo, gusuzuma ibyakozwe (évaluation) no kunoza uburyo bwo gukomeza iryo yogezabutumwa mu myaka izakurikiraho.
N’ubwo buri mwaka ufite umwihariko wawo, ibyo gutanga inyigisho n’amahugurwa akenewe mu iyogezabutumwa ry’ingo, byo bizahoraho. Ndabifuriza kuzajya mwitabira izo nyigisho, kimwe n’izindi gahunda zose zibafasha gukomera mu bukristu. Ndangije mbaha umugisha wa gishumba.
Bikorewe i Byumba, ku wa 21/11/2011
+ Servilien NZAKAMWITA
Umushumba wa Diyosezi ya Byumba


text:
Muraho Nkunda gusoma inkuru kuri uru rubuga rwanyu n’inama abasomyi bagira abantu kandi nziza. Rero nanjye nkaba nifuza ko mungira inama. Maze imyaka ibiri nkundana n’umusore turushanano imyaka 8.
Mu by’ukuri ni umwana mwiza uzi ubwenge kandi wubaha abantu. Kuko Relationship yacu yari long distance akenshi twakoreshaga email na whatsapp muri communication . Mbere yabaga mu Rwanda nanjye mba mu mahanga ariko twakoze dossier ku buryo yaje.
Ibibazo mfite ni ibi. Mu busanzwe ndi umuntu ugir aisoni kandi utavuga menshi kandi niyo ncuti yanjye nayo ni uko ntavuga cyane. Akenshi iyo tutari kumwe ducommunicatinga dukoresheje kandi akenshi ni texts nta phone calls. Ambwira ukuntu ankunda anifuza ko twabana kandi nanjye mbyiyumvamo.
Ikibazo mfite ni uko iyo turi kumwe atavuga ngo atere inkuru, avuga gake gashoboka nkiyo mubajije ikintu. Ariko narebye ayari mu bandi bantu araganiraaa pee. Ese yaba ambeshya ? Ni iki se cyaba kimutera kutavuga iyo turi kumwe ? Kuko nanjye nivugir amake ndicecekera nkavuga amvugishije. Mungire inama y’icyo nakor akugirango habe ubwisanzure hagati yanjye nawe.
Ahora ambwirako ankund an’iwabo bamaze kumenya. Ikindi kibazo mfite ni uko ntiyizera. Hari igihe ambwira ko ankunda ariko simbyemere kuko mba nkeka ko ari ukuryoshya. Na kenshi iyo ambwiye ikintu sinkemera mbanza gukekaguzwa kandi naperereza nkasanga yambwiraga ukuri.
Mba numva ndi mubi mfite isura mbi ku buryo ntawankunda byukur. Mba nkeka ko abasore bose babeshya nta kuri kwabo.
Ibi rero nkaba mbona bizanteranya nawe bigatuma dushwana. Nyabukena basomyi beza nimungire inama y’icyo nakora. Ikimenyimenyi nabonye ko ankunda nuko twigez kujya ahantu muri hotel Twembi nta wundi muntu. Yansabye ko twakora imibonano mpuzabitsina mubwirako ntiteguye nzabikora aruko twashyingiwe.
Yaremeye nti yashyiraho agahato yemera kuzarindira kandi ntibyamurakaje. Niyo mubabaje cyanwga nkamurakaza musaba imbabazi kandi akazimpa buri gihe. Ese nakora iki ngo ndeke gukeka no gufuha ? Kuko bamze no gufata irembo
Uwineza Vanessa@Rwandapaparazzi.rw
20,240 total views, 0 views today


text:
Ni mu gihe hari abagabo bashyira mu majwi abaganga bavuga ko bagize uburangare mu kwita ku bagore mu gihe cyo kubyara, ku buryo ngo bagiye bakurikirana uko bitabwaho bishobora gukuraho ibibazo bivuka.
Urugero ni nk’umubyeyi wabyariye ku bitaro bya Ruli mu kwezi gushize akabeshywa ko yabyaye umwana upfuye maze bakamuha ikarito irimo igipupe n’amabuye bamubwira ko ari umurambo w’umwana we.
Mu kiganiro na IGIHE Umuyobozi w’Ibitaro bya Kaminuza bya Kigali(CHUK), Dr.Théobald Hategekimana yavuze ko mu bitaro bimwe na bimwe usanga aho abagore babyarira hashobora kudatuma abagabo bemererwa kuhagera.
Ibi ngo bibaho mu gihe abagore benshi bari mu cyumba kimwe mu gihe cyo kubyara nk’aho baba batandandukanyijwe na ‘rideau’, ndetse bakurikiranwa n’abaganga bamwe.
Dr Hategekimana yagize ati “Kuba umugabo yagera aho umugore we abyarira ntabwo bibujijwe, ariko njye nsanga bitakorohera abagabo kuza kureba aho abagore babo babyarira kuko kubemerera hari igihe biba bidakwiye.”
Dr.Hategekimana akomeza avuga mu gihe umugore uri kubyara yaba afite icyumba cye wenyine (Private room),ari bwo byakorohera umugabo we kuhagera.
Yagize ati “Umugabo yemererwa kujya muri icyo cyumba akaba ari kumwe n’umugore we hanyuma umuganga akamukurikirana kugeza igihe abyariye, gusa ni ibitaro bimwe na bimwe bifite ibyo byumba.”
Yatanze urugero ku bitaro ayobora avuga ko bemerera abagabo gukurikirana abagore babo babyara bakaba bagera no mu byumba babagirwamo.
Nubwo hari abagabo babisaba hari n’abo usanga bitabashishikaje kubera urwego rw’imyumvire rwa buri muntu.


text:
Bamwe mu bahanga mu gusesengura ry’ibisigazwa by’amateka bemeza ko abahinzi bo mu bihe bya mbere bahinganga ibinyampeke(ibigori, n’amasaka), atari ukugira ngo babirye, ahubwo bakabihingira gukoramo inzoga.
Icyo gitekerezo kigarukwaho kandi n’umwe mu bahanga bo muri Kaminuza, Simon Fraser, yo muri Kanada, mu nkuru yatangaje mu kinyamakuru, Live, Science, aho ashyira ahagaragara icyo yabonye mu bushakashatsi bwe.
Nkuko akomeza abivuga, kutamenya gutunyanga ibinyampeke ku buryo byaribwa no kuba barakundaga gukora ibirori mu miryango ni ibimenyetso byerekanana ko iminyampeke byahingirwaga gukorwamo inzoga gusa.
Abahanga mu gusesengura ibisigazwa by’amateka bakomeje kwemeza ko ibinyampeke bitaribwaga cyane mu bihe bya mbere. Ku babiryaga, byabasabaga kubikusanga, bakabikura mu bishishwa hanyuma bakabona kubisya. Iyo mirimo yafataga igihe kinini.
Uwo murimo ugoranye wabaye intangiriro z’ubuhinzi ku isi ndetse utuma n’abantu bakwira mu bice byose by’isi ndetse no mu bice ubundi batashoboraga kugeramo kera kuko ubusanzwe batungwaga n’uguhiga.
Urugero rutangwa ku baturage b’abamaya(kavukira ba Amerika y’amajyepfo), aho ibigori bihingirwa gukorwamo inzoga. Abagore bamara amasaha agera kuri 5 buri munsi nta kindi bakora kutari ugusya impeke z’ibigori.
Ibyo byatumaga ibinyampeke biba ibiribwa by’imboneka rimwe byahabwaga gusa abashyitsi bo mu rwego ryo hejuru. Birashoboka rero ko inyota y’inzoga yaba imwe mu mpamvu abantu bemeraga bakavunika bahinga, banatunganya ibinyampeke nk’ibigori n’amasaka.
Ikibazo kirimo ni uko ibi byose bishingiye ku isesengura rya muntu. Nta bimenyetso bya gihanga byari byaboneka bibyemeza neza. Kugeza ubu, ibimenyetso byonyine bihari ni ibyabonetse muri Irak ahavumbuwe ibisiganzwa byo mu kinyejana cya 5 mbere y’ivuka rya Yezu Kristu.
Abahanga bo bemeza ko itunganya ry’inzoga ryatangiye ahagana mu mwaka wa 6000 mbere ya Yezu Kristu.


text:
Ibibazo byo kwigenga kw’abakozi biherutse gukomozwaho na Minisitiri w’Intebe, Anastase Murekezi mu muhango wo kwesa imihigo y’umwaka wa 2015/2016 no gusinya iya 2016/2017.
Icyo gihe yatunze agatoki uwari Umuyobozi w’Akarere ka Musanze, Musabyimana Jean Claude, amushinja kutayobora abakozi be bigatuma bikorera ibyo bashatse, byatumye akarere kaza ku mwanya wa nyuma, ibintu yasabye ko byakosorwa.
Yagize ati “Muri Musanze iba iya nyuma, hari ikibazo gikomeye cyane abakozi barigenga, meya se kuki atayobora abakozi be? Abakozi barakora ibyo bashaka, ni bo bayobozi nk’uko bari barabimenyereye kuva mbere, ntabwo ari byo, nyobozi igomba kuyobora rwose, bibe Nyakubahwa Perezida wa Repubulika, bayobore cyangwa baveho twikomereze.”
Nyuma y’uko Musabyimana agizwe Guverineri w’Intara y’Amajyaruguru, IGIHE yamubajije niba imbogamizi zatumye akarere yari ayoboye kaba aka nyuma zizamwemerera kwesa imihigo y’iyo ntara no kuyiteza imbere.
Yavuze ko ibyo bibazo byagaragajwe na Minisitiri w’Intebe bihari ariko ko yari mu nzira zo kubikemura.
Ati “Buriya kubaka imikorere n’imikoranire izira amakemwa ni urugendo, ni inzira, ntabwo ari ahantu ukubita inkoni urutare rukiyasa. Oya, ni urugendo abantu bubaka kandi bakarugeraho rufata umwanya wa ngombwa kugira ngo ubigeraho, icyo nzi cyo ni uko twari turi mu nzira.”
Yakomeje agira ati “Ibyavuzwe byo ntabwo mbihakana kuko nibyo. Ntabwo twari twakageze koko ku mikoranire ikomeye, ariko twari mu nzira, twari mu murongo mwiza. Ari nayo mpamvu nizeye ko n’uzakomeza kuyobora aka karere (Musanze) azabikomeza, tuzafatanya tubikomeze tugere aho tugomba kugera, haba mu karere ka Musanze ndetse no mu tundi turere tw’intara y’Amajyaruguru.”
Ku bindi bibazo bitandukanye bivugwa muri ako karere birimo iby’abaturage n’abayobozi baho bigeze kujya mu bikorwa byo kwifatanya n’umutwe w’inyeshyamba urwanya u Rwanda (FDLR), ibiyobyabwenge n’ibindi; yavuze ko bazafatanya n’abaturage kubikemura.
Ati “Icya mbere ni uguhuza imbaraga , Sindabyinjiramo neza ngo menye ibibazo intara ifite, ariko ahari abantu haba ibibazo. Ariko icyo intara iberaho ni uguhuza imbaraga n’ibitekerezo kugira ngo ibibazo byose abaturage bafite bikemuke, kandi numva nanjye ari byo nzakora.”
Musabyimana yavuze ko azasohoza akazi ke yifashishije ubumenyi afite mu bya politiki yavomye mu muryango FPR Inkotanyi abarizwamo.
Ati “Ngira umuryango wa politiki mbarizwamo kandi mazemo igihe kirekire. Mba muri RPF Inkotanyi, ni umuryango wandeze urankuza mu bya politiki. Ngira inyigisho zituma koko niyumvamo ko nshobora kuba umuyobozi, nigiriye icyizere ku buryo nshobora kuyobora abandi kandi nkabagirira akamaro, nkuramo inyigisho nigisha zo gukunda igihugu no kugikundisha abandi. Ni ibintu umuryango RPF Inkotanyi wanyubatsemo kandi numva bimfasha mu kazi kanjye ka buri munsi.”
Yakomeje agira ati “Ndi umuntu kimwe n’abandi, nzitanga n’ubumenyi mfite, imbaraga mfite ntabwo ndakura cyane. Imbaraga mfite, ibyo nagiye mbona mu buzima, abantu dusanzwe dukorana mu nzego zose n’ibindi, birampa icyizere ko imirimo nashinzwe nzayikora neza, kandi ntabwo umuntu akora wenyine, ni urwego kandi rufite abarugize bakomeye, kandi akazi kacu ni uguhuza ngo duteze intara imbere."
Kwakira ko yagizwe Guverineri byabanje kumugora
Musabyimana yamenye ko yahawe izo nshingano nshya ubwo yari mu rugo avuye mu kazi bari biriwemo mu Karere ka Bugesera mu rugendoshuri rwo kwiga uko imidugudu mishya igaragaza gutura neza yubatswe.
Ati “Nanjye nabimenye nkigera mu rugo kubyakira birangorana, byatwaye umwanya kugira ngo mbyumve, byatwaye nk’amasaha nk’abiri nanjye ntarabyumva, kuko n’iyo nkuru sinari nakayiboneye njyewe ku giti cyanjye, ni abantu bambwiye abandi bahamagara abantu twari kumwe, n’uko ndayumva kubera ko ntari umwana narayakiriye nyishyira mu mwanya wayo.”
Hari icyo asaba abaturage yahawe kuyobora
Ati “Ndabasaba ubufatanye kugira ngo dutere intambwe mu cyerekezo igihugu cyacu kiganamo, kuko gifite gahunda nziza y’iterambere rishingiye ku muturage. Ndabasaba ubufatanye kugira ngo gahunda zose za leta zigerweho, kugira ngo abatugiriye icyizere n’abaturage baduha ibyo gukora bamererwe neza kandi bashimishwe n’ibyo dukora.”
Yizeza Perezida Kagame kutazamutenguha
Ati “Icyo nakongeraho ni ugushimira Nyakubahwa Perezida wa Repubulika y’u Rwanda kubera icyizere yangiriye anshinga uriya umwanya ukomeye kandi nkaba mwizeza ko tuzafatanya n’abaturage bose b’Intara y’Amajyaruguru tugakomeza guteza imbere iyi ntara.”
Musabyimana ni muntu ki?
Musabyimana w’imyaka 44 y’amavuko yavukiye mu Karere ka Burera, aho yize amashuri abanza. Amashuri yisumbuye yayarangije mu 1994, nyuma yo kuyigira mu turere twa Musanze na Gicumbi, muri Groupe Scolaire de la Salle (Byumba) na Groupe Scolaire Musanze.
Nyuma yaho yize mu yahoze ari Kaminuza Nkuru y’u Rwanda i Butare, mu bijyanye n’ubuhinzi, mu ishami rya Genie Rural mu 2002.
Mu bindi, yabaye umukozi w’umushinga wari ugamije kubaka ibyari byarasenywe mu gihe cy’urugamba rwo kubohora igihugu na Jenoside yakorewe Abatutsi. Icyo gihe yari umutekinisiye mu yahoze ari Intara ya Ruhengeri. Yahavuye ajya kwigisha muri kaminuza yahoze yitwa Isae Busogo.
Yaje kwiga amasomo y’icyiciro cya gatatu mu bijyanye n’ubumenyi mu by’imikoreshereze y’amazi. Ayarangije yatangiye umwaka umuganisha ku kubona impamyabumenyi y’ikirenga (PhD) ariko ntiyabasha kubirangiza kubera akazi ka leta.
Gukunda ibyijyanye no kuhira imyaka yabitewe n’urugendo bigeze gukora biga mu mwaka wa kabiri wa Kaminuza, basura igishanga cya Nasho atungurwa no kuhabona amasaka yumye kandi iruhande rwaho hari ibiyaga. Byatumye akangukira kwiga ibyo kuhira imyaka biciye mu gusoma ibitabo nubwo iyo gahunda yari itaratangira mu Rwanda.
Musabyimana yakoze kandi muri Minisiteri y’Ubuhinzi n’Ubworozi(MINAGRI), ashinzwe ibijyanye no kuhira imyaka, agirirwa icyizere agirwa umwe mu bagize itsinda ry’igihugu ryari rishinzwe gukoresha imashini no kuhira imyaka mu gihugu, ayobora n’imishinga yo kuhira muri MINAGRI kugera muri 2014, aho yatorewe kuba Umuyobozi w’Akarere ka Musanze wungirije ushinzwe imari n’ubukungu.
Musabyimana ngo ntiyigeze atekereza kuzaba umunyapolitiki ariko ngo yakuze yemera ko iyo umuntu yize neza agakora inshingano ze neza, akagira umuhate mu byo akora byanze bikunze atera imbere.
Akunda igitoki nubwo ibirayi byamuvangiye
Musabyimana yavuze ko akunda igitoki kivanze n’ibindi birimo ubunyobwa, amashaza, ariko ngo gutura no kuvukira ahantu hari ibirayi byatumye abikunda.
Ku bijyanye n’imyidagaduro, akunda abahanzi cyane abaririmba indirimbo za karahanyuze nk’Impala, ndetse n’iz’abahanzi bagezweho muri iyi minsi biciye mu butumwa batanga nka Jay Polly, Bruce Melody na Diplomate.
Ikintu cyamuryoheye mu buzima ni ukugira umugore bumvikana n’umuryango babanye neza mu gihe hari imiryango ibayeho mu bibazo.


text:
Muri iki gihe tugezemo usanga benshi bibaza niba inanga gakondo ishobora gufatwa nk’ inanga za kizungu zirimo gitari n’izindi zikoreshwa muri muzika mu rwanda muri afurika ndetse no hirya no hino ku isi. Nyamara bamwe mu banyarwanda barimo n’abazicuranga bemeza ko nta tandukaniro.
Ubusanzwe inanga ni igikoresho cyakoreshejwe cyane muri muzika nyarwanda kuva kera cyane. Aho iterambere riziye rero zasimbuwe n’ibyuma bya kizungu, zisa nk’ izibagiranye. Ndetse abasigaye bazicuranga ugasanga ari bantu bakuze.
Bamwe mu bakoresha ibyo bikoresho gakondo bemeza ko ibyo bikoresho bya muzika ntaho bitandukaniye n’ibya kizungu tuzi. Umusaza Kirusu Tomasi amaze imyaka isaga 60 acuranga inanga nyarwanda. Avuga ko kuri we inanga ari umuyoboro w’ ubutumwa butandukanye ikindi kandi ikaba ari kimwe mu biranga umuco nyarwanda.
Muzehe Kirusu uzwi ku nanga nka Mugoyi na Nyiragore, asobanura ko ajya kumenya gucuranga inanga yabivanye ku basekuruza be bajyaga bacuranga i bwami mu nkera. Ubu ku myaka 78 afite muzehe Kirusu acuranga inanga ndetse akaba afite n’umukobwa we wamukurikije ari we Nzayisenga Sofiya.
Mu myaka amaze, avuga ko asanga inanga ari igikoresho cyiza. Iki gitekerezo cya muzehe Kirusu agihuza n’umukobwa we Nzayisenga Sofiya. Nzayisenga Sofiya ubu ufite imyaka 3, yatangiye gucuranga inanga afite imyaka 6 gusa, aho yigishwaga se Kirusu Tomasi. Nzayisenga avuga ko ibyo yagezeho mu guhimba indirimbo no gucuranga inanga abikesha uyu musaza umubyara.
Kimwe na se, Nzayisenga avuga ko inanga ari igikoresho gifite akamaro ku banyarwanda. Agira ati« hari n’ abatekereza ko nta wakoresha inanga mu kuririmba indirimbo zaririmbiwe imana, nyamara jye ndabikora kandi ntacyo bitwaye ».
Ngo abanyarwanyarwanda bakunze gufata inganga ya kinyarwanda nk’ umuziro ari na yo mpamvu usanga benshi badakunda kuzikoresha nk’ uko Nzayisenga abivuga. Nzayisenga ubu arimo kwiga gucuranga ibikoresho bya Kizungu birimo gitari, piyano n’ibindi. Ibi ngo abikora mu rwego rwo gukora ubushakashatsi ngo arebe isano iri hagati y’ ibikoresho bya kijzungu n’ inanga ya kinyarwanda abanyarwanda bakoresheje kuva kera.
Cyakora ahamya ko kuva yatangira kwiga gucuranga ibyo bikoresho yasanze indirimbo icurangishijwe inanga za kizungu n’ izicurangishije inanga ya kinyarwanda nta tandukaniro rihari ryatuma abanyarwanda begukira iby’abandi bakeka ko ibyabo ari umuziro.
Reba Video
Inanga ni Igikoresho cya Musika nk'ibindi
Muri iki gihe tugezemo usanga benshi bibaza niba inanga gakondo ishobora gufatwa nk’ inanga za kizungu zirimo gitari n’izindi zikoreshwa muri muzika mu rwanda muri afurika ndetse no hirya no hino ku isi. Nyamara bamwe mu banyarwanda barimo n’abazicuranga bemeza ko nta tandukaniro.
at 9:01:00 AM
Labels: umuco nyarwanda


text:
N’ubwo agiye gusukwaho amavuta akaba umushumba mukuru w’itorero, Pastor Olive Murekatete abajijwe na Inyarwanda.com niba agiye kuba Reverend, Bishop cyangwa se Apotre, yadutangarije ko ku munsi w’iyimikwa rye ari bwo abantu bazamenya umwanya yasengeweho. Yakomeje avuga ko ari nabwo uzamwimika azamenyekana.
Kugeza ubu hashize imyaka hafi 7 kuva Pastor Olive Murekatete atangije itorero Shiloh Prayer Mountain church. Iri torero yaritangije akiri umukobwa, bibyara impaka mu bakristo, bamwe baramushyigikira abandi baramwamagana, abandi bamutega iminsi bavuga ko atazabirambamo kuko ngo nta mukobwa wo kuyobora itorero.
Pastor Olive Murekatete avuga ko yari yarivuganiye n’Imana ijya kumutuma, ari yo mpamvu ibyamuvugwagaho byose bitamucaga intege. Pastor Olive yabwiye Inyarwanda.com ko nyuma yo kurushinga mu mwaka wa 2015 akarushingana na AIP Ndaruhutse Bernard nabwo amagambo ngo yakomeje kuvugwa, abamurwanya bavuga ko ngo atazabyara ariko kugeza ubu akaba akikiye imfura ye aherutse kwibaruka. Yagize ati:
Nk’ubu nkanjye natangije itorero ndi umukobwa ni ikintu gikomeye cyane kuko tumenyereye abashumba b’aba papa, abashumba bubatse ingo, abashumba b’igitsinagabo atari n’abagore, noneho njye nza ndi igitsinagore ntafite n’umugabo (akiri umukobwa) nta muntu wanyizeraga, banyizeraga gacye gacye, bumvaga nzabivamo igihe icyo ari cyo cyose,.. Birasakuza cyane ukuntu ntangiza itorero ndi umukobwa, abantu bakibaza uko ngira inama abubatse ingo, uko nsezeranya abageni, ibintu byinshi. Njye nababwiraga ko hayobora Umwuka hatayobora amarangamutima, umupasiteri umwe yarambwiye ngo uri umuvugabutumwa ntabwo uraba umupasiteri kubera ko utagira urugo, igihe kiragera umugabo ndamushaka, bati ntabwo uzabyara, birasakuzaa ndabyara,.. ()
Pastor Olive yavuze ko mu muhango wo kwimikwa kwe, abakristo bose ba Shiloh Prayer Mountain church bazaba bahari kimwe n’abandi bagiye batumira. Abajijwe niba bazamwimika akaba Reverend, Bishop cyangwa se niba azaba Apotre, Pastor Olive yavuze ko bizamenyekana uwo munsi kuko ubu ngo bikiri ibanga. Yagize ati “Aho naho ni Surprise ariko uwo munsi bizahita bimenyekana.”
Twamubajije niba hari abandi bapasiteri bazasengerwa uwo munsi, adutangariza ko uwo munsi ari we uzasengerwa gusa, abandi bashumba bazafatanya umurimo w’Imana akazabasengera mu muhango uzaba ikindi gihe. Yagize ati: Ni njyewe uzabanza noneho nyuma yanjye tuzategura undi muhango wo gusengera abandi bashumba, ubu itariki ntabwo turayemeza kuko tugomba kubanza kubahugura kugira ngo buri wese ajye mu mwanya we azi ikintu agiye gukora anabyumva neza."
Pastor Olive Murekatete hamwe n'umugabo we AIP Ndaruhutse Bernard


text:
www.eachamps.rw
Benshi bumva ko kubaho muri iki gihe uri umusore cyangwa umukobwa uatarakora imibonano mpuzabitsina ari ibintu bigayitse, bamwe bumva ko kwigamba mu bandi ko watakaje ubumanzi cangwa ubusugi ari kimwe mu bituma abo mugendana bumva ko uri umusore cyangwa umukobwa wigihangange.
Gusa hari byinshi uba wiyicira iyo utangiye kwijandika mu bikorwa by’ubusambanyi ndetse bigira ingaruka ku buzima bwawe.
Dore impamvu ukwiriye kubyirinda:
1.Bigabanya ibibazo byo gucana inyuma
Mu buzima uko umuntu agenda korana imibonano mpuzabitsina n’abantu batandukanye niko agenda araruka, biragorana cyane kubona umuntu nk’uwo yubaka urugo rugakomera kubera guhora agatima karehareha yumva yajya no kumva uko ahandi bimeze. Iyo wirinze ubsambanyi ukiri ingaragu bigufasha mu buzima bwo gushing urugo kuko nta mutima urehareha ugira.
2.Bigabanya kutanyurwa mu gutera akabariro
Kwirinda gutera akabariro utarashaka ni byiza kuko bituma uba umuntu uhamye, bikurinda gushing urugo ukajya ugereranya uwo mwashakanye n’abandi mwigeze kuryamana bigatuma urugo rukomera kandi rugashinga imizi. Iki nacyo ni kimwe mu byiza bigomba gutuma wirinda ugakomera ku bumanzi cyangwa ubusugi bwawe mpaka ushinze urugo.
3.Birinda amarangamutima yawe
Gukora imibonano mpuzabitsina kenshi utarashaka hari ingaruka bigira nk’uko inzobere zibitangaza, ni byiza kubyirinda ukazabikorana n’uwo muzashakana kuko ari kimwe mu bizagufasha mu buzima bwawe.
4.Bituma urugo rwawe rwubakira ku cyizere cy’igihe kirekire
Iyo utigeze ugira ubutiriganya bwo gusambana bituma uba mu buzima n’uwo mwashakanye, bituma urugo rwanyu rutazamo za kidobya zitandukanye zatuma rugera aharindimuka. Bituma mwizerana kuva mushakanye kugeza ku mpera z’ubuzima bwanyu mugatandukanywa n’urupfu.
5.Ni igipimo cy’urukundo rw’ukuri
Niba ufite umukunzi, kimwe mu bizakwereka ko agukunda koko ni ukuba atajya aca y’uko ashaka ko mukorana imibonano mpuzabitsina. Mu gihe uzajya uhatira umukunzi wawe mutarashinga urugo gukora imibonano mpuzabitsina azahita abona ikintu ugambiriye bituma icyizere yari afite kuri wowe kiyoyoka burundu ndetse kigende nka Nyomberi, bizatuma akuzinukwa.
Rero ushaka wazirinda guhatira umukunzi wawe iki gikorwa kuko gishobora gutuma akureka kandi umukunda by’ukuri.2 months ago | by Theos Uwiduhaye
Demax ragnar lothbrok 1 week ago
Hhhhhhh.........rnrnBitewe n'impamvu runaka ibyo muvuze bishobora kuba ukuri.rnrnGusa for experience umuntu agirira mu rukundo sex mbere yogukora mariage iba nzinza kandi cyane ati gute.rnrnUkunyuze mbere y'uko mubana ntakabuza murabana kuko ukuryoheye mu buriri agutwara umutima bigatuma utazigera wicuza mumaze kubana kuko sex niryo tabaza ry'urukundo ishobora kurusenya ninkuko ariyo irwubaka rugizwe no kwihangana.rnrnSimvuze byinshi gusa ukunyuze mubusore murubanamo ntakabuza niyo habaye ukutumvika biva kuyindi mpamvu itari iya sex.rnrnErega reka mbahe urugero.rnrnIyo uguze ivoka ugasanga itaryoshyz bigenda ute?rnUbyifatamo ate?rnUvuga ayahe magambo.?rnrnArikose iyo ubanje kuyihonja mmmmmmmmreply(0)
Emmy 1 week ago
i appreciate yr advice thank u may God bless ureply(0)
NTACYASIGAYE FELIX 1 month ago
MURAKOZE KUTUGIRA INAMA MUKOZE NIZINDI NAMA.reply(0)
NTAGANIRASTEVEN 1 month ago
MURAKOZE kutugira inamareply(0)
Snowden 1 month ago
nibyo rwose pereply(0)
Pascal 1 month ago
Ese nk'umuntu uhorana irari ry'ubusambanyi n'iyihe nama mwamugira? murakozreply(0)
Frederic 2 months ago
ntukuri. nibyope, kandimurakozereply(0)
gghh 2 months ago
Kabisareply(0)
Flora 2 months ago
nibyo koko murakoze cyane kubw'izo nama nziza mutugejejeho murakoze cyane kandi ibyo muvuga ni ukurireply(0)


text:
Rwanda Mountain Tea Ltd, ikigo cy’ishoramari kizwi cyane mu bikorwa byo guhinga no gutunganya umusaruro w’icyayi mu Rwanda ifatanyije na Petrocom ndetse na SP (Société Pétrolière) bibutse ku nshuro ya 23 Jenoside yakorewe Abatutsi, basura urwibutso rwa Murambi rufite amateka yihariye agaragaza uruhare rw’amahanga mu ishyirwa mu bikorwa ryayo.
Ni igikorwa cyabaye ku wa 24 Kamena 2017, abakozi n’abayobozi b’ibyo bigo basuye banasobanurirwa amateka ya Jenoside yakorewe abatutsi i Murambi, muri Nyamagabe banaha icyubahiro abari abakozi n’imiryango yabo yakorerega uruganda rw’icyayi rwa Kitabi bishwe muri Jenoside.
Nyuma yo gusobanurirwa amateka y’Urwibutso rwa Jenoside yakorewe abatutsi rwa Murambi rushyinguyemo imibiri isaga ibihumbi 50, bifatanyije n’uruganda rwa Kitabi kwibuka abari abakozi n’imiryango yabo irenga 30 yishwe muri Jenoside, igikorwa cyabanjirijwe na Misa yasomwe na Musenyeri Celestin Hakizimana wa Diyoseze ya Gikongoro.
Umuyobozi wa Rwanda Mountain Tea, Alain Kabeja, yavuze ko umwaka ushize ibigo byombi byibukiye aho bikorera, ariko ubu byahisemo gusura urwibutso rwa Murambi kugira ngo barusheho gusobanurirwa amateka yaho.
Yakomeje asaba abakozi b’ibigo byombi gukora akazi kabo neza birinda amacakubiri nk’ayaranze abari abakozi b’ibyo bigo n’abandi bakozi muri rusange mbere ya Jenoside.
Yagize ati “Uru Rwibutso rwa Murambi, rufite amateka yihariye kuko rutugaragariza uruhare rw’amahanga muri Jenoside. Icyo mbasaba ni uko tugira urukundo mu kazi, sinzumve runaka na runaka (avuga amazina y’abakozi b’ibyo bigo bari bamwegereye) turimo turyana mu kazi. Umwiryane icyo utanga turakizi.”
Depite Nyirarukundo Ignatienne, wari umushyitsi mukuru yahumurije abacitse ku Icumu ko ibihe bibi kandi bikomeye baciyemo bitazongera kubaho ukundi.
Yavuze ko abakoze Jenoside bashakiye umuti aho utari, bica bagenzi babo babahora ubusa, ashimangira ko nta gisubizo kizima umuntu yabona akivanye mu bwicanyi.
Yagize ati “Sinumva uko abantu bakuru bananirwa kujya hamwe, ari abantu bize ngo bashake umuti batagombye kuwushakira mu kwica umuntu kandi n’ubundi azapfa. Ubundi uwize n’utize aziko kwica nta kibazo na kimwe byakemura. Abize amateka barabizi, abayahudi barishwe bararangira ariko ntacyakemutse. Biteye isoni, ariko niyo mpamvu tuza tukibuka, si uko abantu baba babuze icyo gukora.”
Iki gikorwa cyasojwe no gushyira indabo ku rwibutso ruriho amazina y’abari abakozi n’imiryango b’uruganda rwa Kitabi bishwe muri Jenoside.


text:
Huye: Korari Ijuru yibutse abari abanyamuryango bayo bazize jenoside
Abanyamuryango ba Korari Ijuru iririmbira kuri paruwasi katedarari ya Butare, bibutse abari abanyamuryango bayo, barimo n’abayishinze, bazize jenoside yakorewe abatutsi mu mwaka w’1994. Iki gikorwa bakigize ku cyumweru tariki ya 29/6/2015.
Muri rusange hibutswe abantu 31, harimo Alphonse Rutsindura wagize uruhare runini cyane mu kuyishinga, hakabamo Dr. Kurawige, … Harimo n’umukobwa witwaga Agnès. Aba bose “bambukiye ku kiraro kidasanzwe bajya mu bundi buzima. Ntibanyuze ku kiraro gisanzwe†nk’uko byavuzwe n’umwe mu bafashe ijambo.
Umusaza JMV Mbonyizina, umwe mu bari muri iyi korari mu mizo yayo ya mbere, yavuze ko misa ya mbere bayiririmbye kuri pasika yo mu mwaka w’1988. Iya nyuma na yo bayiririmbye kuri pasika yo mu mwaka w’1994.
Iyo misa ya nyuma baririmbye, ngo yagaragayemo ikimenyetso kidasanzwe: hagati mu gitambo cya misa, ampurifikateri (amplificateur) bifashishaga yaraturitse nk’igisasu, ni uko abari baje mu misa barakangarana. Icyo gihe kwifashisha inanga ntibyari bigishobotse, ni uko bagerageza kwifashisha iy’urubaho yanyongwaga yabaga muri katederari ariko ntibyagenda uko babishakaga.
Umusaza Mbonyizina ati “cyari nk’ikimenyetso ko umurimo twari twaratangiye wari ushojwe.†Ubundi ngo iyo bamaraga kuririmba misa ya pasika bajyaga gusangira agacupa, ariko uwo munsi ntibyabaye. Buri wese yahise ataha, yacitse intege.
Jean Pierre Nsabimana ukuriye Ibuka mu Karere ka Huye, wari waje kwifatanya na Korari Ijuru muri iki gikorwa cyo kwibuka, yashimye ko nta wari muri iyo korari uvugwaho kuba yarashakishije bagenzi be ngo abe ari we ubiyicira nk’uko ngo byabaye muri korari ya ADEPR Rwimbogo, ahitwa i Nyumba muri Gishamvu.
Muri iyi Korari y’i Nyumba, babiri mu bari bayigize basabye abasirikare ko abandi bantu bazicwa, ariko umwe mu babayoboraga witwaga Minani na fiyanse we bakababarekera. Ngo barababahaye koko, ni uko babicisha amabuye mu gihe cy’iminsi itatu yose. Ngo baje guhwanywa n’umuntu umwe wabonye urubozo bishwe, kuko bari baranze gushiramo umwuka.
Yasabye Korari Ijuru kandi ko ubutaha bazajya batumira n’andi makorari menshi bagafatanya muri iki gikorwa (Korari Ijuru yari yatumiye abayobozi b’amakorari gusa). Icyo gihe na bo bakazaboneraho umwanya wo kubaha ubutumwa.


text:
Mukaruliza Monique yabaye umugore wa gatatu uyoboye Umujyi wa Kigali kuva mu 1996. Niwe wabaye Minisitiri wa Mbere wayoboye iyahoze ari Minisitiri y’Ibikorwa by’Umuryango wa Afurika y’Iburasirazuba.
Mu myanzuro y’Inama y’Abaminisitiri yateranye kuwa Gatanu tariki ya 3 Gashyantare 2017 iyobowe na Perezida Paul Kagame muri Village Urugwiro yahinduriwe imirimo agirwa Ambasaderi w’u Rwanda muri Zambia.
Mukaruliza yabwiye IGIHE ko ari iby’agaciro kuba yagiriwe iki cyizere, ati “Twayakiriye neza kuko igihugu iyo kikwizeye kikakohereza mu butumwa nk’ubwo ni icyizere gikomeye rwose. Njye nshimira Umukuru w’Igihugu cyacu. Kugira ngo agutoranye agutume mu nshingano nka ziriya ni iby’agaciro.”
Mu mezi 11 Mukaruliza yari amaze ari Umuyobozi w’Umujyi wa Kigali hari byinshi yishimira ko awusigiye birimo iterambere n’ibikorwa remezo bigaragarira buri wese kimwe n’indi mishinga yari imbere.
Yavuze ko mu gihe cyose amaze ayobora Umujyi wa Kigali yubakiye ku byari bisanzwe, aho we n’abayobozi bafatanyaga ngo bashyize imbaraga mu gusobanurira abaturage igishushanyo mbonera cy’Umujyi hagamijwe kugira imyubakire iwubereye.
Yakomeje avuga ko hari ibikorwa byari bimaze gutangira birimo ibyinshi bigamije gutuma Umujyi wa Kigali uba icyitegererezo mu isuku no mu mutekano.
Ati “Twari dufite gahunda yo gutera indabo ku mihanda yose. Twari twahereye kuri uriya muhanda wo kuri Ninzi ujya kwa Polisi Denis. Muri Rond Point, twari twahereye ku yo ku Gisimenti no mu Kanogo ndetse n’iyo kuri Ninzi Hill. Twari tumaze kuhatera indabo, twari tugiye kureba n’indi, ari iyo mu Mujyi, kuri Kigali Convention Center, hamwe n’iyo kuri Ambasade ya Amerika. Zose twari tugiye kureba uburyo tuzitunganya.”
Mu zindi gahunda avuga ko zaranze igihe yari amaze mu Mujyi wa Kigali, harimo ibikorwa byari bimaze gutangira byo kwagura imihanda imwe n’imwe yo mu Mujyi wa Kigali aho byatangiriye k’uva mu Mujyi werekeza i Nyabugogo.
Muri uyu mushinga biteganyijwe ko ibirometero 54 by’imihanda bizagurwa bikagirwa inzira ebyiri kuri buri ruhande. Iyi mirimo ikaba yaratangiye gukorwa na Sosiyete y’Abashinwa ikora imihanda n’ibiraro (China Road Bridge Corporation, CRBC) aho biteganyijwe ko uzamara amezi 32, ukarangira utwaye miliyoni 76 z’amadorali.
Yakomeje agira ati “ Amatara yo ku muhanda ni ikindi cyo kwishimira. Umuhanda wuzuraga dushyiraho amatara, twari dufite gahunda yo kongera urumuri ku mihanda cyane ko iyo amatara ahari, umutekano urahaboneka ku buryo bworoshye.”
“Ikindi nishimira ni ubufatanye umujyi wari ufitanye n’inzego z’umutekano. Twari twarubatse imikoranire myiza. Umutekano uri ku ntera ishimishije. Twubakiye ku by’abandi natwe dukomeza gushyiramo imbaraga.”
Indi gahunda avuga ko yakozwe ni itangizwa ry’umushinga wo kubaka ibirometero 103 by’imihanda mu Mujyi wa Kigali aho iya Kimihurura yashyizwemo kaburimbo naho iya Remera ikaba irimo kubakwa hashyirwamo amabuye aconze neza. Ati “Hari n’imihanda ya Kaburimbo ku Muhima na Kacyiru irimo kurangira.”
Yakomeje agira ati “Hari hagiye gukurikiraho kuvugurura umuhanda uzenguruka Stade Amahoro na KIE no gutangira iy’amabuye i Gacuriro. Kimironko na Kibagabaga igakurikiraho ishyirwamo kaburimbo n’ibice bya Gikondo na Kicukiro. Umuhanda wa Gisozi uhinguka Karuruma wo uri hafi kurangira. Ruhurura ya Katabaro nayo iri kubakwa.”
Usibye ibi, Mukaruliza avuga ko guhuza abashoramari hagamijwe kubaka inyubako zijyanye n’igishushanyo mbonera byari bigeze kure.
Ikibazo cy’abazunguzayi
Mu kiganiro IGIHE yagiranye na Mukaruliza mu Ukwakira 2016 yari yavuze ko bitarenze Gicurasi 2017, iki kibazo kizaba cyabaye amateka burundu muri Kigali.
Icyo gihe yari yagize ati “Twihaye umwaka kugira ngo abantu babe bamenyereye gucururiza ahantu hazwi. Nyuma yawo twumva ko ikibazo kizaba cyakemutse abantu bashobora gukora bishyize hamwe, bakorera mu makoperative kandi basobanukiwe n’ibyiza byo gukora ubucuruzi bwemewe n’amategeko bakabukorera ahantu hazwi. Ubwo ni muri Gicurasi umwaka utaha.”
Kuri iki Cyumweru nyuma y’amezi ane avuze ibi, yavuze ko hari intambwe ishimishije imaze guterwa mu gukemura iki kibazo aho ‘abagera ku 6000 bari bamaze kumenya aho gukorera, amasoko 12 yarubatswe’.
Muri iki gihe Umujyi wa Kigali watangiye gushyira mu bikorwa amabwiriza ahana umuzunguzayi n’umuntu wese wamuguriye, yemejwe mu Nama Njyanama y’Umujyi wa Kigali, asohoka no mu igazeti ya Leta. Mu minsi ishize, aba mbere barafashwe bacibwa amande y’ibihumbi icumi kubwo gukora no kugurira abacururiza mu muhanda.
Car free day yarayobotswe
Umunsi ngarukakwezi wahariwe siporo rusange ku baturage b’Umujyi wa Kigali “Car Free Day”, wabaye bwa mbere mu Rwanda tariki 29 Gicurasi 2016 ariko ku batuye Umujyi wa Kigali.
Meya Mukaruliza avuga ko igikorwa cya Siporo rusange buri Cyumweru cya mbere cy’ukwezi ni kimwe yishimira. Ati “Siporo ya buri kwezi ni igikorwa nacyo twishimira ko cyari kimaze gufata umurongo mu Mujyi wa Kigali.”
Yiteze umubano mwiza hagati y’u Rwanda na Zambia
Zambia ni igihugu kiyoborwa na Perezida Edgar Lungu, gituwe na Miliyoni zisaga 16 ku buso bwa km2 752, 618 mu gihugu umutungo mbumbe wayo ubarirwa muri miliyari 26.82 z’amadolari.
Ni igihugu gikataje mu bijyanye n’ubuhinzi, ubukerarugendo ndetse n’inganda kimwe n’amabuye y’agaciro.
Mukaruliza avuga ko ari "Igihugu turi kumwe muri COMESA, kibamo Abanyarwanda benshi, ni igihugu ntekereza ko gutsura umubano, kongera imibanire, umujyi wa Lusaka wari waratangiye kureba uko wagirana imikoranire. Ni igihugu abantu bagira icyo bakorana.”
Nyuma ya 1994 kugeza muri 2016, Umujyi wa Kigali umaze kuyoborwa n’abayobozi 6 barimo aba perefe bawuyoboye ukitwa Perefegitura y’Umujyi wa Kigali. Muri abo ba Perefe harimo Lt Col. (Icyo gihe yari Majoro) Rosa Kabuye (1994- 1997), Musoni Protais (1997-1999) , Kabandana Mariko (1999- 2001).
Muri ba Meya harimo Mutsindashyaka Théoneste (2001-2006), Kirabo Aissa Kacyira (2006-2011), Ndayisaba Fidèle(2011- 2016) na Mukaruliza Monique (2016-2017).


text:
Kavutse Olivier umuyobozi w’itsinda rya “Beauty For Ashes” yihanganishije Eric Mashukano Mugisha wapfushije umugore we Monique Tambo.
Eric Mashukano ni umwe mu bamenyekanye mu Rwanda mu guteza imbere abahanzi baririmba indirimbo zihimbaza Imana (Gospel music) binyuze muri sosiyete ye ya “Moriah Entertainment Group”.
Ku wa mbere nibwo inkuru yacicikanye ku mbuga nkoranyambaga ivuga ko Monique Tambo yitabye Imana azize uburwayi. Uyu mubyeyi w’abana babiri mu buzima bwe yaranzwe no gushyigikira umugabo we mu gushyigikira abahanzi b’indirimbo z’Imana.
Abantu batandukanye bagize icyo batangaza nyuma yo kumva urupfu rwa Monique Tambo
Kavutse Olivier yagize icyo abwira ikinyamakuru izubarirashe ubwo yabazwaga niba hari icyo yari asanzwe azi kuri nyakwigendera, ati “nta kintu kinini nari muziho uretse kuba narinzi ko ashyigikira Eric cyane muri gahunda za Moriah na gahunda zo gufasha abahanzi ba Gospel mu Rwanda muri rusange,ubwo tumuheruka, yari yaje kudushyigikira ahantu twacurangaga kuri Tally no kuri 4G mu mujyi, aho hose twahavaga dutinze, ariko yabaga ahari igihe cyose, icyo navuga ni ukumubwira ngo aruhukire mu mahoro kandi Eric n’umuryango wose bakomeze bihangane kandi nkangurira n’abahanzi bagenzi banjye ngo dukomeze dufate mu mugongo uyu muryango”.
Undi wagize icyo avuga ku rupfu rwa Monique Tambo ni Claude Ndayishimiye wamenyekanye mu Rwanda mu bikorwa byo kumurika imideli.
Ndayishimiye abinyujije ku rukuta rwe rwa Facebook yagize ati “Nihanganishije umuryango w’incuti yanjye Evangelist Eric Mugisha ku rupfu rw’umufasha we Nicky Tambo Intore twakoranye umurimo w’Imana igihe kirekire, umwari warangwaga n’urugwiro, gusabana no kutagira indimi ebyiri. Monique wagize ishyaka n’uruhare mu guteza imbere showbiz ya Gospel mu Rwanda, Imana izabiguhembere kandi ikomeze umutware wawe usigaranye agahinda kenshi kandi Imana yite ku bibondo usize, izakurerere kandi izakubere aho utakiri. Rest in Eternal Peace Monique. Eric be strong my brother, twifatanyije nawe, Imana nyirihumure ryose iguhumurize kandi ikomeze umutima wawe”.
Rene Hubert umuyobozi w’ibyishimo.com urubuga rwa internet rwandika amakuru y’abahanzi b’indirimbo zihimbaza Imana nawe yagize icyo yandika nyuma yo kumva urupfu rw’umufasha wa Eric Mugisha. Abinyujije ku rukuta rwe rwa facebook, Rene yagize ati “Bingoye umutima, ariko Data wo mu ijuru yabyemeye aragutwaye. Monica Imana ikwakire mu bana bayo, kandi urukundo wagiraga rwampaye isomo. Umuryango wanjye turababaye, kuko ntitwakwibagirwa. Evangelist Eric Mugisha komera muvandimwe, ndabizi neza kandi ndabyumva ko umutima wawe wuzuyemo agahinda gakomeye, ariko Imana yo mu Ijuru izi neza ko igukunda. Mana koko ???
Eric Mashukano na Nyakwigendera Monique Tambo bashakanye mu mwaka wa 2012, babyarana abana babiri harimo n’uwo baheruka kwibaruka umwaka ushize mu kwezi kwa Mata 2016.